|  |  |
| --- | --- |
| **Ghid de bune practici privind promovarea integrității,**  **prevenirea faptelor de corupție și a conflictelor de interese**  **și dezvoltarea cooperării cu alte instituții**  Sectorul 6 al Municipiului București  Iunie 2023 |  |

Ghidul de bune practici a fost elaborată în cadrul proiectului „*Vorbim deschis despre corupție și integritate publică! Primăria Sectorului 6, o instituție cu sisteme anticorupție implementate și funcționale*”, Cod SMIS 151808, Cod SIPOCA 1154 cofinanțat din Fondul Social European prin Programul Operațional Capacitate Administrativă 2014-2020, în cadrul Cererii de Proiecte nr. 15/2021 – Sprijinirea măsurilor referitoare la prevenirea corupției la nivelul autorităților și instituțiilor publice locale.

Valoarea totală eligibilă: 373.123,40 lei

Valoarea cofinanțării asigurate de Uniunea Europeană: 365.660,93 lei (98%)

Valoarea contribuției proprii la cheltuielile eligibile: 7.462,47 lei (2%)

Dată începere: 04.04.2022

Dată finalizare: 02.08.2023

Data publicării: iunie 2023

Ghidul a fost elaborat cu respectarea principiilor egalității de șanse și dezvoltării durabile.

**Conținutul acestui material nu reprezintă în mod obligatoriu poziția oficială a Uniunii Europene sau a Guvernului României.**

Material distribuit gratuit

**CUPRINS**

[1. INTRODUCERE 4](#_Toc129092468)

[2. PREVENIREA CORUPȚIEI LA NIVELUL SECTORULUI 6 AL MUNICIPIULUI BUCUREȘTI ȘI A ALTOR STRUCTURI ADMINISTRATIVE SIMILARE DIN ROMÂNIA 5](#_Toc129092469)

[2.1 Autoritățile publice locale în Strategia Națională Anticorupție 2021-2025 5](#_Toc129092470)

[2.2 Măsurile de prevenire a corupției prevăzute de Strategia națională Anticorupție 2021-2025 11](#_Toc129092471)

[2.3 Sistemul de prevenire a corupției la nivelul sectorului 6 16](#_Toc129092472)

[2.4 Bune practici de prevenire a corupției premiate de ANFP și MDLPA 18](#_Toc129092473)

[3. PARTENERIATE PENTRU PREVENIREA CORUPȚIEI LA NIVELUL SECTORULUI 6 AL MUNICIPIULUI BUCUREȘTI 25](#_Toc129092474)

[3.1 Atribuțiile Agenției Naționale de Integritate în prevenirea corupției 25](#_Toc129092475)

[3.2 Atribuțiile Direcției Generale Anticorupție 26](#_Toc129092476)

[3.3 Atribuțiile Ministerului Dezvoltării, Lucrărilor Publice și Administrației în prevenirea corupției 27](#_Toc129092477)

[3.4 Atribuțiile Direcției Naționale Anticorupție 28](#_Toc129092478)

[3.5 Atribuțiile Ministerului Public/ Parchetul de pe lângă Înalta Curte de Casație și Justiție 29](#_Toc129092479)

[4. INIȚIATIVE ȘI PERCEPȚII REGIONALE PRIVIND CORUPȚIA 31](#_Toc129092480)

[4.1 Rezultatele Eurobarometrelor cu privire la corupția din România în comparație cu Ungaria și Bulgaria 31](#_Toc129092481)

[4.2 Inițiative internaționale și europene anticorupție 35](#_Toc129092482)

[5. PREVENIREA CORUPȚIEI LA NIVELUL STATELOR MEMBRE UE 40](#_Toc129092483)

[5.1 Agențiile, strategiile și politicile anticorupție din statele membre – studii de caz 40](#_Toc129092484)

[5.2 Bune practici internaționale 70](#_Toc129092485)

[6. CONCLUZII 72](#_Toc129092486)

# INTRODUCERE

Sectorul 6 al Municipiului București implementează proiectul „*Vorbim deschis despre corupție și integritate publică! Primăria sectorului 6, o instituție cu sisteme anticorupție implementate și funcționale*”, Cod SIPOCA 1154, Cod SMIS 151808, proiect cofinanțat din Fondul Social European prin Programul Operațional Capacitate Administrativă 2014-2020. Obiectivul general al proiectului constă în creșterea transparenței, eticii și integrității instituționale la nivelul Primăriei Sectorului 6 prin dezvoltarea și operaționalizarea unui plan de acțiune integrat privind dezvoltarea și implementarea măsurilor de prevenire a corupției la nivel instituțional, prin formarea profesională a personalului propriu și prin derularea unei campanii de conștientizare publică anticorupție.

Proiectul urmărește următoarele obiective specifice:

* OS 1 - Dezvoltarea capacității de analiză, monitorizare și evaluare a contextului instituțional cu privire la riscurile și vulnerabilitățile de corupție identificate la nivelul Primăriei Sector 6 prin implementarea și certificarea sistemului de management anti-mita ISO 37001, operaționalizarea unui Plan de acțiune multianual de promovare a integrității, implementarea de masuri preventive, realizarea unui ghid de bune practici destinat angajaților instituției și dezvoltarea cooperării intra- și inter-instituționale în domeniul integrității;
* OS 2 - Creșterea gradului de conștientizare publică cu privire la fenomenul corupției și măsurile anticorupție prin derularea unei campanii de informare și responsabilizare a cetățenilor din Sectorul 6 cu privire la cauzele, consecințele și la modalitățile de semnalare a faptelor de corupție;
* OS 3 - Dezvoltarea competențelor în domeniul prevenirii corupției și al promovării transparenței, eticii și integrității pentru personalul Primăriei Sector 6 prin derularea unui program de formare profesională

Prezentul ghid în domeniul prevenirii corupției are ca scop promovarea integrității și dezvoltarea cooperării intra și inter instituționale. Acesta este destinat tuturor angajaților Sectorul 6 al Municipiului București, fiind axat pe bunele practici de la nivel național și european cu privire la strategiile, politicile, măsurile și instituțiile responsabile cu prevenirea corupției.

# PREVENIREA CORUPȚIEI LA NIVELUL SECTORULUI 6 AL MUNICIPIULUI BUCUREȘTI ȘI A ALTOR STRUCTURI ADMINISTRATIVE SIMILARE DIN ROMÂNIA

## 2.1 Autoritățile publice locale în Strategia Națională Anticorupție 2021-2025

Strategia Națională Anticorupție 2021-2025 continuă abordarea strategiei anterioare și vine cu un răspuns la fenomenul corupției, considerat principala vulnerabilitate pentru profesionalismul și imaginea instituțiilor publice, inclusiv celor aparținând administrației publice locale. Viziunea strategiei este de a consolida sistemul național de prevenire și combatere a corupției în care autoritățile publice locale se află printre actorii principali. Această viziune se întemeiază pe consolidarea mecanismelor de identificare și gestionare a riscurilor, amenințărilor și vulnerabilităților asociate corupției, în vederea garantării profesionalismului și eficienței instituțiilor. De asemenea, SNA urmărește promovarea integrității organizaționale în sectorul public cu scopul reducerii incidentelor de integritate.

Prin referire la provocările cu care se confruntă autoritățile publice locale, Strategia Națională Anticorupție atrage atenția că, în raport cu ciclul strategic anterior, se remarcă o abordare formalistă a prevenirii corupției la nivel local. Cu toate acestea, au fost elaborate și aprobate proceduri interne privind: declararea cadourilor, prevenirea conflictelor de interese și incompatibilităților și instituția avertizorului în interes public. Prevederile privind interdicțiile post-angajare (pantouflage-ul) și informațiile privind publicarea datelor în format deschis sunt puțin cunoscute și aplicate de către personalul din administrația locală.

Strategia Națională Anticorupție este împărțită în 5 obiective generale și 18 specifice. Dintre acestea, 4 obiective generale și 7 specifice fac referire sau creează responsabilități pentru autoritățile publice locale. Mai jos poate fi consultată harta obiectivelor anticorupție și principalele măsuri adresate administrației publice locale aferente fiecărui obiectiv specific acolo unde este cazul.

|  |  |  |
| --- | --- | --- |
| **Obiective generale** | **Obiective specifice** | **Măsuri adresate autorităților publice locale** |
| OBIECTIV GENERAL NR. 1 - CREȘTEREA GRADULUI DE IMPLEMENTARE A MĂSURILOR DE INTEGRITATE LA NIVEL ORGANIZAȚIONAL | Obiectiv specific nr. 1.1. - Implementarea măsurilor de integritate la nivel național | 1. Adoptarea și distribuirea în cadrul instituției a declarației privind asumarea unei agende de integritate organizațională;  2. Adoptarea și distribuirea în cadrul instituției a planului de integritate, urmare consultării angajaților și a evaluării de risc conform HG nr. 599/2018 și asigurarea resurselor necesare implementării acestuia;  3. Evaluarea anuală a modului de implementare a planului și adaptarea acestuia la riscurile și vulnerabilitățile nou apărute;  4. Identificarea, analizarea, evaluarea și monitorizarea riscurilor de corupție, precum și stabilirea și implementarea măsurilor de prevenire și control al acestora, conform HG nr. 599/2018;  5. Identificarea, evaluarea și raportarea unitară a incidentelor de integritate, conform HG nr. 599/2018, precum și stabilirea unor măsuri de prevenire și/sau control urmare producerii acestora;  6. Transmiterea contribuțiilor solicitate de secretariatul tehnic și participarea la activitățile de coordonare și monitorizare a strategiei; |
| Obiectiv specific nr. 1.2. - Îmbunătățirea cooperării internaționale în domeniul integrității | N/A |
| OBIECTIV GENERAL NR. 2 - REDUCEREA IMPACTULUI CORUPȚIEI ASUPRA CETĂȚENILOR | N/A | 1. Creșterea gradului de educație anticorupție a cetățenilor și oficialilor publici, cu accent pe drepturile acestora în relația cu autoritățile și instituțiile publice și impactul corupției asupra serviciilor publice;  2. Consolidarea profesionalismului în cariera personalului din sectorul public, inclusiv prin aplicarea efectivă a mecanismelor de evaluare a performanțelor, evitarea numirilor temporare în funcțiile publice de conducere, transparentizarea procedurilor de recrutare în sectorul public și asigurarea stabilității funcției publice;  3. Asigurarea unei protecții efective a cetățenilor care sesizează presupuse incidente de integritate săvârșite de furnizorii de servicii publice;  4. Formarea unei culturi civice de confruntare a fenomenului corupției "mici", inclusiv prin utilizarea noilor tehnologii (de exemplu, social media);  5. Digitalizarea serviciilor publice care pot fi automatizate, cu scopul de a reduce riscurile de corupție generate de interacțiunea directă cu oficialii publici;  6. Reglementarea transparentă a procedurilor de obținere cu celeritate (sau în regim de urgență) a serviciilor publice;  7. Evaluarea ex-post a politicilor publice din perspectiva performanței și a rentabilității cheltuielilor publice. |
| OBIECTIV GENERAL NR. 3 - CONSOLIDAREA MANAGEMENTULUI INSTITUȚIONAL ȘI A CAPACITĂȚII ADMINISTRATIVE PENTRU PREVENIREA ȘI COMBATEREA CORUPȚIEI | Obiectiv specific nr. 3.1. - Eficientizarea măsurilor preventive anticorupție prin remedierea lacunelor și a inconsistențelor legislative, precum și prin asigurarea implementării lor efective | 3. Asigurarea de către instituțiile tutelare a aplicării efective și unitare a legislației de transpunere a Directivei 2019/1937 în toate structurile subordonate acestora, inclusiv în cadrul întreprinderilor publice; |
| Obiectiv specific nr. 3.2. - Extinderea culturii transparenței pentru o guvernare deschisă în administrația publică | N/A |
| Obiectiv specific nr. 3.3. - Îmbunătățirea capacității de gestionare a eșecului de management prin corelarea instrumentelor care au impact asupra identificării timpurii a riscurilor și vulnerabilităților instituționale | 1. Auditarea internă, o dată la doi ani, a sistemului de prevenire a corupției la nivelul tuturor autorităților publice; |
| OBIECTIV GENERAL NR. 4 - CONSOLIDAREA INTEGRITĂȚII ÎN DOMENII DE ACTIVITATE PRIORITARE | Obiectiv specific nr. 4.1. - Creșterea integrității, reducerea vulnerabilităților și a riscurilor de corupție în sistemul public de sănătate | N/A |
| Obiectiv specific nr. 4.2. - Creșterea integrității, reducerea vulnerabilităților și a riscurilor de corupție în sistemul național de educație | N/A |
| Obiectiv specific nr. 4.3. - Creșterea integrității, reducerea vulnerabilităților și a riscurilor de corupție în administrația publică locală | 1. Crearea unui cadru unitar de reglementare cu privire la procedurile administrative disponibile la nivelul UAT-urilor, reducând astfel gradul de vulnerabilitate;  2. Digitalizarea procesului de obținere a autorizațiilor (în ceea ce privește cele cinci proceduri administrative descrise în cadrul Studiului privind analiza procedurilor administrative care sunt cele mai vulnerabile la corupție) și diminuarea interacțiunii fizice dintre funcționarul public și cetățean;  3. Actualizarea anuală a scorului index al integrității în cadrul administrației publice locale;  4. Realizarea unor proiecte/activități în comun cu participarea autorităților publice locale și a reprezentanților societății civile, având ca obiectiv prevenirea corupției, promovarea eticii și integrității;  5. Stabilirea unor condiții de eligibilitate din perspectiva cadrului de integritate aplicabil pentru APL în vederea accesării fondurilor publice;  6. Transparentizarea procedurilor de alocare de fonduri prin programele naționale de investiții și eficientizarea mecanismelor de colectare și publicare de date referitoare la implementarea proiectelor finanțate prin program. |
| Obiectiv specific nr. 4.4. - Creșterea integrității, reducerea vulnerabilităților și a riscurilor de corupție în domeniul achizițiilor publice | 6. Încurajarea utilizării unor abordări inovative pentru implicarea societății civile în monitorizarea integrității achizițiilor publice; |
| Obiectiv specific nr. 4.5. - Creșterea integrității, reducerea vulnerabilităților și a riscurilor de corupție în mediul de afaceri | 6. Publicarea în format deschis a indicatorilor economici și de performanță (inclusiv a bugetelor și subvențiilor primite de la autorități publice) pentru întreprinderile la care statul este acționar, atât prin structuri ale administrației publice centrale, cât și locale;  8. Aplicarea standardelor aferente open contracting data; |
| Obiectiv specific nr. 4.6. - Creșterea transparenței publicității politice și a integrității finanțării partidelor politice, precum și a integrității alegerilor și referendumurilor | N/A |
| Obiectiv specific nr. 4.7. - Creșterea integrității, reducerea vulnerabilităților și a riscurilor de corupție în activitatea membrilor Parlamentului | N/A |
| Obiectiv specific nr. 4.8. - Creșterea integrității, reducerea vulnerabilităților și a riscurilor de corupție în domeniul protecției mediului înconjurător | 1. Instruirea personalului din cadrul autorităților publice centrale și locale și a reprezentanților sectorului privat cu privire la aspectele de integritate specifice domeniului mediului înconjurător (inclusiv gestionarea conflictelor de interese în procesul de aplicare a legislației de mediu și de utilizare a resurselor naturale) și diminuarea riscurilor de corupție;  2. Identificarea activităților care sunt cele mai vulnerabile la corupție; |
| Obiectiv specific nr. 4.9. - Creșterea integrității, reducerea vulnerabilităților și a riscurilor de corupție în domeniul protejării patrimoniului cultural | N/A |
| OBIECTIV GENERAL NR. 5 - CONSOLIDAREA PERFORMANȚEI DE COMBATERE A CORUPȚIEI PRIN MIJLOACE PENALE ȘI ADMINISTRATIVE | Obiectiv specific nr. 5.1. - Continuarea progreselor înregistrate în investigarea cu imparțialitate și în soluționarea de către instanțe a faptelor de mare corupție și la nivel local | N/A |
|  | Obiectiv specific nr. 5.2. - Asigurarea integrității în exercitarea funcțiilor și demnităților publice | N/A |
|  | Obiectiv specific nr. 5.3. - Prevenirea și combaterea corupției, ca facilitator al activității grupurilor de criminalitate organizată | N/A |
|  | Obiectivul specific 5.4. - Întărirea rolului de coordonare metodologică a Corpului de control al prim-ministrului în domeniul controlului administrativ desfășurat la nivelul administrației publice centrale: | N/A |

## 2.2 Măsurile de prevenire a corupției prevăzute de Strategia națională Anticorupție 2021-2025

Dincolo de obiectivele generale și specifice, „SNA reunește măsurile de transparență instituțională și de prevenire a corupției, reglementate de diverse acte normative”. Cele 12 măsuri la care face referire strategia sunt rezultatul evoluțiilor în plan strategic și normativ din ultimele două decenii, care s-au încetățenit ca instrumente indispensabile managementului anticorupție la nivel instituțional, nu doar la nivel național, ci și la nivel internațional. Dovada în acest sens este faptul că o parte dintre aceste măsuri sunt prevăzute de standardul ISO 37001. De asemenea, măsurile implementate la nivelul statelor membre UE, documentate la capitolul 4, sunt similare.

Mai jos este redată abordarea Strategiei Naționale Anticorupție asupra acestor măsuri:

***I. Cod etic/deontologic/de conduită***

|  |
| --- |
| Valorile etice și principiile general acceptate privind conduita sunt încorporate în coduri de conduită.  În general, codul de conduită reprezintă un set de reguli adoptat în mod voluntar de grupul căruia i se adresează și nu este obligatoriu ca acesta să prevadă sancțiuni specifice pentru încălcarea regulilor prevăzute.  Codurile de conduită pot viza grupuri sau instituții foarte diverse, de la categorii profesionale până la companii sau instituții publice. |

***II. Consilierul de etică***

|  |
| --- |
| În scopul respectării și monitorizării implementării principiilor și normelor de conduită de către funcționarii publici, conducătorii autorităților și instituțiilor publice desemnează un consilier de etică, funcționar public, de regulă din cadrul compartimentului de resurse umane [art. 451 alin. (1) din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare].  Consilierul de etică exercită un rol activ în domeniul prevenirii încălcării normelor de conduită în conformitate cu prevederile art. 452 din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare.  De asemenea, autoritățile și instituțiile publice au obligația de a coordona, controla și monitoriza respectarea normelor de conduită de către personalul contractual, din aparatul propriu sau din instituțiile aflate în subordine, coordonare sau sub autoritate, cu respectarea prevederilor în domeniul legislației muncii și a legislației specifice aplicabile - art. 558 alin. (1) din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare. |

***III. Declararea cadourilor***

|  |
| --- |
| Declararea cadourilor reprezintă o obligație legală reglementată de prevederile Legii nr. 251/2004 privind unele măsuri referitoare la bunurile primite cu titlu gratuit cu prilejul unor acțiuni de protocol în exercitarea mandatului sau a funcției, precum și de dispozițiile Hotărârii Guvernului nr. 1126/2004 pentru aprobarea Regulamentului de punere în aplicare a Legii nr. 251/2004 privind unele măsuri referitoare la bunurile primite cu titlu gratuit cu prilejul unor acțiuni de protocol în exercitarea mandatului sau a funcției. |

***IV. Declararea averilor și a intereselor***

|  |
| --- |
| Declararea averilor și a intereselor este reglementată, în principal, de prevederile Legii nr. 176/2010 privind integritatea în exercitarea funcțiilor și demnităților publice, pentru modificarea și completarea Legii nr. 144/2007 privind înființarea, organizarea și funcționarea Agenției Naționale de Integritate, precum și pentru modificarea și completarea altor acte normative, și de dispozițiile Legii nr. 161/2003 privind unele măsuri pentru asigurarea transparenței în exercitarea demnităților publice, a funcțiilor publice și în mediul de afaceri, prevenirea și sancționarea corupției, cu modificările și completările ulterioare. |

***V. Conflictele de interese***

|  |
| --- |
| Legislația națională, respectiv Legea nr. 161/2003 privind unele măsuri pentru asigurarea transparenței în exercitarea demnităților publice, a funcțiilor publice și în mediul de afaceri, prevenirea și sancționarea corupției, definește conflictul de interese ca fiind situația în care persoana ce exercită o demnitate publică sau o funcție publică are un interes personal de natură patrimonială, care ar putea influența îndeplinirea cu obiectivitate a atribuțiilor care îi revin potrivit Constituției și altor acte normative.  Conflictul de interese de natură penală este definit de art. 301 din Codul penal, sub denumirea de folosirea funcției pentru favorizarea unor persoane, ca fiind fapta funcționarului public care, în exercitarea atribuțiilor de serviciu, a îndeplinit un act prin care s-a obținut un folos patrimonial pentru sine, pentru soțul său, pentru o rudă ori un afin până la gradul II inclusiv.  Existența unui conflict de interese de natură administrativă nu presupune existența automată a unei fapte de corupție. Apariția unui conflict între interesele personale ale unui funcționar public și îndatoririle lui legale, fără ca acesta să fie rezolvat sau sancționat, poate avea ca rezultat corupția; un conflict de interese se poate concretiza, așadar, în cele din urmă, într-o infracțiune de corupție sau de serviciu. Soluționarea conflictelor de interese vizează, în consecință, adoptarea deciziilor în cadrul administrației publice exclusiv în baza interesului public. |

***VI. Incompatibilități***

|  |
| --- |
| Problematica incompatibilităților este reglementată de Legea nr. 176/2010 privind integritatea în exercitarea funcțiilor și demnităților publice, pentru modificarea și completarea Legii nr. 144/2007 privind înființarea, organizarea și funcționarea Agenției Naționale de Integritate, precum și pentru modificarea și completarea altor acte normative și Legea nr. 161/2003 privind unele măsuri pentru asigurarea transparenței în exercitarea demnităților publice, a funcțiilor publice și în mediul de afaceri, prevenirea și sancționarea corupției, cu modificările și completările ulterioare.  Pentru a evita confundarea conflictelor de interese cu incompatibilitățile este necesar să avem în vedere faptul că dacă, pentru existența unui conflict de interese persoanele publice trebuie să ia o decizie care să influențeze un interes personal, pentru a se afla într-o situație de incompatibilitate un oficial public nu trebuie să ia nicio decizie, fiind suficient faptul că exercită concomitent două sau mai multe funcții al căror cumul este interzis de lege. |

***VII. Interdicții după încheierea angajării în cadrul instituțiilor publice („pantouflage”)***

|  |
| --- |
| Legislația privind interdicțiile post-angajare vizează prevederi care sunt cuprinse în acte normative diverse, neexistând o reglementare unitară în acest sens:   * Legea nr. 98/2016 privind achizițiile publice, cu modificările și completările ulterioare - Secțiunea a 4-a Reguli de evitare a conflictului de interese, art. 61; * Legea nr. 99/2016 privind achizițiile sectoriale - Secțiunea a 4-a Reguli de evitare a conflictului de interese, art. 74; * Legea nr. 672/2002 privind auditul public intern - art. 22 alin. (5); * Legea nr. 161/2003 privind unele măsuri pentru asigurarea transparenței în exercitarea demnităților publice, a funcțiilor publice și în mediul de afaceri, prevenirea și sancționarea corupției - art. 94 alin. (3); * O.U.G. nr. 66 din 29 iunie 2011 privind prevenirea, constatarea și sancționarea neregulilor apărute în obținerea și utilizarea fondurilor europene și/sau a fondurilor publice naționale aferente acestora - art. 13 alin. (1); * Legea Concurenței nr. 21/1996 - art. 70; * Legea nr. 100/2016 privind concesiunile de lucrări și concesiunile de servicii - art. 45; * O.U.G. nr. 87/2020 privind organizarea și funcționarea Corpului de control al prim- ministrului, precum și pentru instituirea unor măsuri de îmbunătățire a activității acestuia - art. 7 alin (3). |

***VIII. Transparență în procesul decizional***

|  |
| --- |
| Transparența organizațională și decizională constituie instrumente optime în descurajarea și combaterea abuzurilor și a faptelor de corupție. Legea nr. 52/2003 stabilește regulile procedurale minime aplicabile privind transparența decizională în cadrul autorităților administrației publice centrale și locale, reguli ce pot fi dezvoltate conform specificului autorității prin elaborarea unei proceduri privind transparența decizională. |

***IX. Accesul la informații de interes public***

|  |
| --- |
| Conform art. 31 alin. (1) din Constituția României, dreptul persoanei de a avea acces la orice informație de interes public nu poate fi îngrădit, iar potrivit dispozițiilor alin. (2) al aceluiași articol, autoritățile publice, potrivit competențelor ce le revin, sunt obligate să asigure informarea corectă a cetățenilor asupra treburilor publice și asupra problemelor de interes personal.  Accesul liber și neîngrădit la informația de interes public constituie, astfel cum stipulează și art. 1 din Legea nr. 544/2001, unul dintre principiile fundamentale ale relațiilor dintre persoane și autoritățile publice, în conformitate cu Constituția României și cu documentele internaționale ratificate de Parlamentul României.  Așadar, accesul la informațiile de interes public reprezintă un drept al persoanelor, căruia îi corespunde obligația corelativă a autorităților și instituțiilor publice de a asigura exercitarea lui corespunzătoare. Astfel, orice persoană are dreptul să solicite și să obțină de la autoritățile și instituțiile publice informațiile de interes public, în condițiile reglementate de Legea nr. 544/2001, iar autoritățile și instituțiile publice sunt obligate să asigure persoanelor, la cererea acestora, informațiile de interes public solicitate în scris sau verbal. |

***X. Protecția avertizorului în interes public***

|  |
| --- |
| Anul 2020 a adus o nouă provocare legislativă, respectiv adoptarea Directivei (UE) 2019/1937 privind protecția persoanelor care raportează încălcări ale dreptului Uniunii, precum și obligația corelativă a Statelor membre UE (SM) de a o transpune în dreptul intern. Astfel, în decembrie 2022 a fost adoptată Legea nr. 361/2022 privind protecția avertizorilor în interes public, înlocuind Legea nr. 571/2004 privind protecția personalului din autoritățile publice, instituțiile publice și din alte unități care semnalează încălcări ale legii. |

***XI. Funcțiile sensibile***

|  |
| --- |
| În conformitate cu definiția prevăzută de Ordinului Secretariatului General al Guvernului (denumit în continuare OSGG) nr. 600/2018, funcție sensibilă este considerată acea funcție care prezintă un risc semnificativ de afectare a obiectivelor entității prin utilizarea necorespunzătoare a resurselor umane, materiale, financiare și informaționale sau de corupție sau fraudă.  Potrivit pct. 2.2.6 din Standardul 2 - Atribuții, funcții, sarcini din OSGG nr. 600/2018, conducătorul entității publice dispune identificarea funcțiilor sensibile pe baza unor factori de risc, centralizarea acestora la nivelul entității publice și stabilirea unei politici adecvate de gestionare a acestora prin elaborarea unor măsuri, astfel încât efectele negative asupra activităților desfășurate în cadrul entității publice să fie minime.  În ceea ce privește cadrul normativ, Noul Cod penal, adoptat prin Legea nr. 286/2009, intrat în vigoare la data de 1 februarie 2014, reglementează, în Titlul V al Părții speciale, "Infracțiunile de corupție și de serviciu", acesta fiind structurat în două capitole: Capitolul I - "Infracțiuni de corupție" (art. 289-294) și Capitolul II - "Infracțiuni de serviciu" (art. 295-309).  În contextul referirii la legislația națională ce reglementează infracțiunile de corupție amintim și Legea nr. 78 din 8 mai 2000 pentru prevenirea, descoperirea și sancționarea faptelor de corupție. |

***XII. Riscuri și vulnerabilități la corupție în administrația publică***

|  |
| --- |
| Un element strategic al activității de prevenire a corupției și de asigurare a unui nivel ridicat de integritate îl constituie managementul riscurilor. Managementul riscurilor de corupție în cadrul administrației publice centrale/locale presupune identificarea, analizarea, evaluarea și monitorizarea riscurilor de corupție, precum și stabilirea și implementarea măsurilor de prevenire și control al acestora.  Hotărârea Guvernului nr. 599/2018 reglementează Metodologia standard de evaluare a riscurilor de corupție în cadrul autorităților și instituțiilor publice centrale, împreună cu indicatorii de estimare a probabilității de materializare a riscurilor de corupție, cu indicatorii de estimare a impactului în situația materializării riscurilor de corupție și formatul registrului riscurilor de corupție. Totodată, acest act normativ aprobă Metodologia de evaluare a incidentelor de integritate în cadrul autorităților și instituțiilor publice centrale, împreună cu formatul raportului anual de evaluare a incidentelor de integritate. |

## 2.3 Sistemul de prevenire a corupției la nivelul sectorului 6

Sistemul de prevenire al corupției de la nivelul Sectorului 6 include procese, proceduri și structuri organizaționale pentru prevenirea corupției. La nivelul proceselor de prevenire a corupției, acestea sunt dezvoltate în acord cu Strategia Națională Anticorupție 2021-2025. La nivelul fiecărui proces de prevenire a corupției există o procedură de sistem sau operațională care explică modul de lucru, activitățile, calendarul și responsabili de proces (structura organizațională implicată sau persoana responsabilă).

Harta sistemului de prevenire a corupției este disponibilă mai jos:

|  |  |  |  |
| --- | --- | --- | --- |
| **Nr. crt** | **Denumire proces de management anticorupție** | **Denumire document sau procedură de sistem sau operațională** | **Responsabil proces** |
| 1 | Stabilirea politicii anticorupție (agendei de integritate) și a planului de integritate | Declarația privind asumarea agendei de integritate organizațională în coordonatele Strategiei naționale anticorupție; Planul de integritate;  Procedura de sistem prevenirea și combaterea corupției; | Compartimentul Integritate  Primar |
| 2 | Identificarea și evaluarea riscurilor de corupție | Procedura de sistem identificarea și managementul riscurilor și vulnerabilităților de corupție; | Compartimentul Integritate  Primar |
| 3 | Evaluarea incidentelor de integritate | Procedura de sistem prevenirea și combaterea corupției; | Compartimentul Integritate  Primar |
| 4 | Neconformitate și acțiune corectivă | Procedura de sistem prevenirea și combaterea corupției; | Compartimentul Integritate |
| 5 | Comunicarea internă și externă anticorupție | Procedura de sistem prevenirea și combaterea corupției; | Compartimentul Integritate |
| 6 | Analiza efectuată de management anticorupție | Procedura de sistem prevenirea și combaterea corupției; | Compartimentul Integritate  Primar |
| 7 | Audit intern anticorupție | Procedura de sistem prevenirea și combaterea corupției; | Externalizat |
| 8 | Coordonarea implementării unor standarde echivalente la nivelul structurilor subordonat | Procedura de sistem prevenirea și combaterea corupției; | Compartimentul Integritate |
| 9 | Cod de etică și integritate | Codul de etică; | Serviciul Managementul Resurselor Umane |
| 10 | Declararea averii și a intereselor, prevenirea conflictelor de interese și a incompatibilităților | Procedura de sistem Completarea, transmiterea si publicarea declarațiilor de avere și a declarațiilor de interese;  Procedură de sistem Prevenirea conflictelor de interese;  Procedură de sistem Pantouflage;  Procedură Operațională Incompatibilități; | Serviciul Managementul Resurselor Umane  Compartimentul Integritate |
| 11 | Funcții sensibile | Procedura de sistem Identificarea și gestionarea / managementul funcțiilor sensibile; | Compartimentul Integritate |
| 12 | Declararea bunurilor cu titlu gratuit | Procedura de sistem prevenirea și combaterea corupției; | Comisia de evaluare și inventariere a bunurilor primite cu titlu gratuit cu prilejul unor acțiuni de protocol |
| 13 | Consilierea de etică | Procedură de sistem Consilierea de etică; | Consilierul de etică |
| 14 | Avertizarea în interes public | Procedura operațională Protecția avertizorului de integritate; | Compartimentul Integritate |
| 15 | Transparența decizională | Procedura de sistem privind asigurarea transparenței decizionale aplicabila la nivelul Sectorului 6 al Municipiului București | Birou Unic Sector 6 |
| 16 | Accesul la informații de interes public | Procedura de sistem privind comunicare din oficiu a informațiilor de interes public în format standardizat aplicabilă la nivelul Sectorului 6 al Municipiului București | Birou Unic Sector 6 |

## 2.4 Bune practici de prevenire a corupției premiate de ANFP și MDLPA

Începând cu anul 2008, Agenția Națională a Funcționarilor publici organizează anual conferința „Inovație și calitate în sectorul public” ocazie cu care sunt premiate mai bune practici din administrația publică.

Scopul inițiativei este promovarea exemplelor de succes, a bunelor practici implementate în administrația publică românească și europeană, cât și premierea acestor inițiative pentru a impulsiona performanța în sistemul public. Evenimentul a ajuns la cea de-a paisprezecea ediție, pentru fiecare dintre acestea fiind stabiliți câte trei piloni la care instituțiile și autoritățile publice și-au putut înscrie proiectele[[1]](#footnote-1).

Concomitent, în 2019 și 2020, Ministerul Dezvoltării Lucrărilor Publice și Administrației a organizat „Campionii integrității din administrația publica locala” care a avut ca obiective: promovarea propriilor experiențe de reformă ale autorităților administrației publice locale și a instrumentelor de modernizare în domeniul prevenirii corupției dezvoltate de către aceștia; îmbunătățirea percepției cetățenilor cu privire la activitatea administrației publice prin promovarea aspectelor pozitive și popularizarea bunelor practici de la nivelul administrației publice locale; identificarea, propunerea de politici publice anticorupție pentru administrația publică locală și implicarea nivelului local în procesul de elaborare și implementare a acestora; evaluarea politicilor publice anticorupție prin colaborarea și consultarea administrației publice locale de către MDLPA, precum și a structurilor asociative ale autorităților administrației publice locale[[2]](#footnote-2).

Ambele serii de evenimente au urmărit promovarea inițiativelor inovatoare sau care au depășit țintele și așteptările cu privire la impactul în comunitate, acestea având potențial de a fi replicate ca modele de bune practici. Câteva dintre aceste proiecte premiate în ultimii 5 ani de ANFP și MLPDA le regăsiți în cele ce urmează:

***I. „Creșterea transparenței, eticii și integrității în administrația publică din județul Satu Mare”, proiect implementat de Consiliul județean Satu Mare, premiat de ANFP la conferința din 2022 în cadrul Pilonului 1 Comunități decente, reziliente, sustenabile[[3]](#footnote-3)***

|  |
| --- |
| Proiectul a vizat creșterea transparenței, eticii și integrității în administrația publică din județul Satu Mare prin activități menite să atingă 4 obiective:   * Creșterea gradului de implementare a măsurilor de prevenire a corupției și a indicatorilor de evaluare; * Creșterea gradului de conștientizare a efectelor corupției la nivelul personalului din administrația publică locală, cât și în rândul cetățenilor; * Îmbunătățirea cunoștințelor și a competențelor personalului și aleșilor locali în ceea ce privește măsurile anticorupție; * Educarea populației, dobândirea unei viziuni corecte asupra fenomenului de corupție și crearea unei opinii publice ferme și intransigente privitoare la aceasta.   Activitățile au dus la atingerea următoarelor rezultate:   * Elaborarea unui nou Cod de etică al aparatului de specialitate, în concordanță cu Strategia Națională Anticorupție 2021 – 2025; * Realizarea unui studiu privind percepția în rândul cetățenilor și a personalului din cadrul administrației publice privind aspecte legate de corupție.   Studiul a avut la bază 2 sondaje menite să înregistreze percepțiile cu privire la corupție în rândul personalului instituției și în rândul cetățenilor. Primul sondaj a fost realizat la începutul proiectului și a analizat modul în care sunt cunoscute aspecte legate de fenomenul de corupție, practicile aferente și măsurile de prevenire și combaterea a corupției. Cel de-al doilea sondaj a fost realizat înainte de finalizarea proiectului și a analizat impactul măsurilor anticorupție implementate în instituție prin proiect.   * Adoptarea metodologiei de identificare a riscurilor și a vulnerabilităților de corupție, elaborată de MDLPA atât pentru aparatul Consiliului Județean Satu Mare, cât și pentru instituțiile din subordinea, sub autoritatea sau în coordonarea Județului Satu Mare; * Organizarea unei campanii de conștientizare publică și de educație anticorupție; * Elaborarea de proceduri și instrumente în materie de etică și integritate;   În cadrul proiectului a fost realizat un *Ghid de bune practici privind prevenirea corupției, a incidentelor de integritate și a conflictelor de interese*, pe care l-au primit participanții la cursul de formare, precum și consilierii de etică din cadrul fiecărei instituții subordonate/în coordonarea/sub autoritatea Consiliului Județean Satu Mare.   * Creșterea gradului de conștientizare a efectelor corupției atât la nivelul personalului din administrația publică locală, cât și în rândul cetățenilor;   Au fost realizate materiale informative/ publicitare - 10.000 bucăți pliante, prin care cetățenii sunt ajutați să înțeleagă fenomenul corupției și sunt informați cu privire la drepturile lor, precum și 2.000 bucăți de broșuri, care au fost distribuite la spitalele aflate sub autoritatea Consiliului Județean Satu Mare, instituției prefectului, primăriilor, cărora li s-a solicitat sprijin pentru distribuirea lor către cetățeni. Campania a fost dublată de activități online.   * Îmbunătățirea cunoștințelor și a competențelor personalului și aleșilor locali în ceea ce privește măsurile de prevenire a corupției.   Au fost realizate două sesiuni de instruire în domeniul prevenirii și combaterii corupției, adresate angajaților și aleșii locali, la care au participat 60 de persoane.  URL: <https://www.cjsm.ro/cresterea-transparentei-eticii-si-integritatii-in-administratia-publica-din-judetul-satu-mare> |

***II. „Dezvoltarea sistemului de management anticorupție la nivelul județului Giurgiu – SisABC”, proiect implementat de Consiliul Județean Giurgiu și premiat în 2019 de ANFP în cadrul Pilonului III Etica, parte a culturii organizaționale[[4]](#footnote-4)***

|  |
| --- |
| Scopul proiectului a vizat consolidarea și certificarea conform standardului ISO 37001 a sistemului de management anticorupție la nivelul județului Giurgiu, în conformitate cu cele mai bune practici promovate de Strategia Națională Anticorupție 2016-2020.  Bunele practici s-au conturat prin derularea unei campanii publice, informarea și asistenta metodologică a 9 UAT-uri de la nivel de comună din județ, formarea personalului de la nivelul celorlalte primării (inclusiv aleși locali), elaborarea unei hărți pilot a integrității. În cadrul proiectului a fost dezvoltat un indice compozit care să reflecte stadiul unei unități administrativ-teritoriale în atingerea standardelor SNA, pe o scală de la 1-10.  Obiectivele specifice au constat în:   * Prevenirea și combaterea corupției în cadrul Consiliului Județean Giurgiu și instituțiilor subordonate prin consolidarea cadrului procedural și îmbunătățirea cunoștințelor și abilităților personalului; * Prevenirea și combaterea corupției la nivelul a 10 unități administrativ-teritoriale pilot, prin îndrumare metodologică cu privire la cadrul procedural și dezvoltarea cunoștințelor necesare dezvoltării și implementării sistemului de management anticorupție; * Elaborarea și implementarea unor mecanisme de cooperare cu societatea civilă, precum și între autoritățile publice privind monitorizarea și evaluarea implementării măsurilor anticorupție.   Activitățile au dus la atingerea următoarelor rezultate:   * Implementarea procedurilor de management anticorupție la Consiliul Județean Giurgiu în acord cu standardul ISO 37001 Sisteme de management anti-mită, Consiliul județean Giurgiu fiind prima instituție a administrației publice locale din România certificată anti-mită; * Dezvoltarea registrului electronic integrat al riscurilor de corupție la nivelul Consiliului Județean Giurgiu. Activitatea a vizat Consiliul Județean Giurgiu și 13 instituții subordonate; * Campanie de informare și educație anticorupție în județul Giurgiu. Campania de informare a cuprins mesaje anticorupție adresate reprezentanților instituțiilor publice locale din județul Giurgiu, mediului de afaceri și cetățenilor. Campania a include evenimente de educație/informare anticorupție în 10 școli și instituții publice din județ. Instrumente utilizate: afișajul mobil, afișaj în mijloacele de transport în comun din județul Giurgiu, participanții la activitățile campaniei vor primi obiecte promoționale cu mesaje anticorupție. În cadrul campaniei, CJ Giurgiu a beneficiat de sprijinul DGA -Serviciul Județean Anticorupție Giurgiu. * Îndrumare metodologică anticorupție pentru 5 primării din județ * Harta pilot a integrității în județul Giurgiu * Formare “Expert prevenire și combatere a corupției” * Formare pe teme de integritate pentru aleșii locali * Fact finding mission / vizite de studiu la instituții reprezentative pentru prevenirea și combaterea corupției (Republica Polonă 02-05.09.2019 și Republica Italiană 24-27.09.2019)   URL: <https://cjgiurgiu.ro/sisabc/> |

***III. Transparență și integritate la nivelul administrației publice locale, implementat de Consiliul Județean Vrancea și premiat în anul 2019 de ANFP în cadrul Pilonului III Etica, parte a culturii organizaționale[[5]](#footnote-5)***

|  |
| --- |
| Proiectul și-a propus:   * Aplicarea unitară a normelor, mecanismelor și procedurilor în materie de etică și integritate în autoritățile și instituțiile publice; * Grad crescut de conștientizare a corupției atât în rândul cetățenilor, cât și al personalului din administrația publică; * Îmbunătățirea cunoștințelor și a competențelor personalului din autoritățile și instituțiile publice în ceea ce privește prevenirea corupției - personal instruit și certificat (168 de persoane); * Creșterea gradului de implementare a măsurilor referitoare la prevenirea corupției și a indicatorilor de evaluare în autoritățile și instituțiile publice - Creare 1 sistem de avertizare („whistle-blowing”), dezvoltare platforma anticorupție; elaborare Ghid de bune practici și instrumente de lucru pentru prevenirea corupției în administrația publică; * Îmbunătățirea cunoștințelor și a competențelor personalului din autoritățile și instituțiile publice în ceea ce privește prevenirea corupției.   Activitățile au dus la atingerea următoarelor rezultate:   * Aplicarea unitară a normelor, mecanismelor și procedurilor în materie de etică și integritate în autoritățile și instituțiile publice - Analiza planurilor sectoriale de combatere a corupției; * Aplicarea unitară a normelor, a mecanismelor și a procedurilor în materie de etică și integritate în autoritățile si instituțiile publice – Studiu sondaj; * Aplicarea unitară a normelor, mecanismelor și procedurilor în materie de etică și integritate în autoritățile și instituțiile publice - Raport evaluare riscuri; * Aplicarea unitară a normelor, mecanismelor si procedurilor în materie de etică și integritate în autoritățile și instituțiile publice – Mecanisme de cooperare implementate; * Grad crescut de conștientizare a corupției atât în rândul cetățenilor, cât și al personalului din administrația publică – 200 de persoane informate, 4 Campanii realizate prin organizarea de sesiuni de informare și de conștientizare privind măsurile anticorupție (4 sesiuni x 50 persoane) în rândul cetățenilor și personalului din administrația publică); * Îmbunătățirea cunoștințelor și a competențelor personalului din autoritățile și instituțiile publice în ceea ce privește prevenirea corupției - personal instruit și certificat (168 de persoane); * Creșterea gradului de implementare a măsurilor referitoare la prevenirea corupției și a indicatorilor de evaluare în autoritățile și instituțiile publice -Creare sistem de avertizare („whistle-blowing”) a iregularităților și a posibilelor fapte de corupție la nivelul județului Vrancea (crearea unei adrese de e-mail dedicată); * Creșterea gradului de conștientizare a corupției atât în rândul cetățenilor, cât și al personalului din administrația publică – 300 chestionare aplicate în rândul cetățenilor, personalului din administrația publică și aleșilor locali; * Creșterea gradului de implementare a măsurilor referitoare la prevenirea corupției și a indicatorilor de evaluare în autoritățile și instituțiile locale – Dezvoltare platforma anticorupție; * Creșterea gradului de implementare a măsurilor referitoare la prevenirea corupției și a indicatorilor de evaluare în autoritățile și instituțiile publice – Elaborare Ghid de bune practici și instrumente de lucru pentru prevenirea corupției în administrația publică; * Îmbunătățirea cunoștințelor și a competențelor personalului din autoritățile și instituțiile publice în ceea ce privește prevenirea corupției - 6 sesiuni de curs acreditat ANC „Expert Prevenire și Combatere a Corupției   URL: <https://anticoruptievrancea.ro/comunicat-de-presa-transparenta-si-integritate-in-administratia-publica-locala-din-judetul-vrancea-cod-sipoca-445-mysmis-118788/> |

***IV. „Bugetare participativă la Cluj-Napoca”, proiect implementat de Primăria Municipiului Cluj Napoca și premiat în 2019 de ANFP în cadrul Pilonului III Etica, parte a culturii organizaționale[[6]](#footnote-6), precum și în cadrul conferinței „Rețeaua campionilor în domeniul integrității“, derulată de MDLPA în 2020[[7]](#footnote-7).***

|  |
| --- |
| Proiectul a pornit de la nevoia bugetării participative ca proces ce are drept scop îmbunătățirea calității vieții din oraș, prin încurajarea cetățenilor să se implice în definirea priorităților și a obiectivelor de investiții din bugetul local.  Proiectul și-a propus:   * Creșterea nivelului de dialog și de colaborare dintre cetățeni și administrația publică. * Ajustarea politicilor publice la nevoile și așteptările cetățenilor, pentru a îmbunătăți calitatea vieții în Municipiul Cluj-Napoca. * Creșterea gradului de asumare și co-creare a procesului de dezvoltare urbană de către cetățeni. * Consolidarea democrației prin participarea cetățenilor la un exercițiu de luare a unor decizii ce privesc întreaga comunitate. * Creșterea transparenței activității administrației publice locale. * Încurajarea exprimării problemelor cu care se confruntă membrii comunității într-un mod constructiv, bazat pe găsirea de soluții; * Transformarea ideilor venite de la cetățeni în proiecte ale comunității.   **Acesta a fost primul proces de bugetare participativă online din România**. Desfășurarea procesului de bugetare participativă exclusiv online, pe o platformă dedicată, a reprezentat unul dintre elementele novatoare ale procesului, conform Primăriei municipiului Cluj Napoca. Această platformă asigură transparență pentru cei care depun sau doar vizualizează proiectele cât și pentru organizatori. De la an la an, au fost adăugate diverse funcționalități pe platformă precum: accesibilitate sporită pentru persoanele cu diferite dizabilități, conectare pe platformă cu contul de Facebook, urmărirea etapelor în care se află proiectul etc. Atelierele participative - pentru a spori interesul pentru procesul de bugetare participativă, începând cu anul 2018 au fost realizate ateliere participative în cartierele orașului - întâlniri față în față cu cetățenii pentru a le prezenta pe larg procesul.  Câteva dintre inițiativele care au prins contur în anul 2019 în urma proiectului de bugetare participativă au fost:   * Autobuze școlare cu circuit închis - proiect pilot inițiat de cetățeni și votat de aceștia pe www.bugetareparticipativa.ro, conform Regulamentului publicat pe platformă, fiind implementat de Primăria Cluj-Napoca în parteneriat cu Compania de Transport Public și 4 școli din zona centrală a orașului. Peste 2000 elevi au beneficiat de noua opțiune de transport public personalizat în primele 40 zile de derulare a procesului; * Sisteme inteligente de colectare a deșeurilor stradale - proiectul a fost depus pe platforma www.bugetareparticipativa.ro cu scopul de a promova beneficiile colectării selective și educarea oamenilor în acest sens. Cele 16 sisteme inteligente de colectare a deșeurilor au fost amplasate în 8 zone cu trafic pietonal intens din municipiul Cluj-Napoca;   În 2022, inițiativele propuse de cetățeni au fost: *Micro-păduri urbane, Digitalizarea serviciului Administrare Cimitire, picturi publice murale dedicate salvatorilor din Cluj-Napoca, Lărgirea porțiunii pietonale in partea Estica a sensului girator Calea Turzii, Str. Buna Ziua și Curata Grădinița și Creșa cu puterea apei. Praful umed nu zboară.*  URL: <https://bugetareparticipativa.ro/> |

*V.* ***„Iași vibrează civic!”, proiect implementat de Primăria Municipiului Iași și premiat în 2019 de ANFP în cadrul Pilonului III Etica, parte a culturii organizaționale[[8]](#footnote-8), precum și în cadrul a conferinței „Rețeaua campionilor în domeniul integrității“, derulată de MDLPA în 2019[[9]](#footnote-9).***

|  |
| --- |
| Proiectul a fost implementat de către Primăria Municipiului Iași în parteneriat cu Asociația Dialog în Justiție Iași în 2018 și având parte de colaborarea Inspectoratului Școlar al Județului Iași; UAIC IAŞI – Facultatea de Drept; Direcției Generale Anticorupție și Agenției Naționale Împotriva Traficului de Persoane. Proiectul a vizat tineri, adulți și instituții ale administrației publice, urmărind crearea culturii transparenței și participării active. Direcțiile de intervenție au fost: formarea (informarea, conștientizarea și educarea civică, juridic-elementară a tinerilor prin intermediul aplicației „Vibe Civic”); angajamentul (creșterea gradului de încredere și implicare socială) și cooperarea (creșterea gradului de încredere și transparență).  Rezultate:   * Seminare de educație civică și juridică susținute de către specialiști în perioada 1 octombrie – 1 decembrie 2018, cuprinzând câte 2 seminare pe săptămână în fiecare școală (16 școli din Iași); * Ziua Porților Deschise; * Activitatea în aer liber privind plimbarea cu bicicleta și socializarea dintre cetățeni și aleși locali. |

# PARTENERIATE PENTRU PREVENIREA CORUPȚIEI LA NIVELUL SECTORULUI 6 AL MUNICIPIULUI BUCUREȘTI

Sectorul 6 al Municipiului București își propune încheierea de parteneriate cu **Agenția Națională de Integritate**, **Direcția Generală Anticorupție** și **Ministerul Dezvoltării, Lucrărilor Publice și Administrației** pentru consolidarea activităților de prevenire a corupției și de creștere a transparenței instituționale. Partenerii Sectorului 6 au o expertiză și tradiție în organizarea de sesiuni de informare și formare în aceste domenii, dar și de îndrumare și sprijin a funcționarilor publici și personalului contractual. În acest sens este prezentat profilul instituțional al fiecărui partener, precum și al celorlalte autorități cu atribuții în prevenirea și combaterea corupției în România.

## 3.1 Atribuțiile Agenției Naționale de Integritate în prevenirea corupției

ANI este o instituție independentă din punct de vedere operațional, înființată în anul 2007 prin Legea nr. 144 și aflată sub coordonarea și monitorizarea Consiliului Național de Integritate, care asigură controlul administrativ al averilor dobândite în timpul exercitării unei funcții publice și verificarea situațiilor de conflicte de interese și incompatibilități. Din anul 2022, ANI a devenit principalul canal de raportare externă pentru avertizorii în interes public în acord cu legea nr. 361/2022. În mod punctual; ANI are următoarele atribuții în prevenirea corupției: primește și verifică declarațiile de avere și de interese, inclusiv controlează depunerea în termenele prevăzute de lege ale acestor declarații; verifică și constată situațiile în care între averile dobândite în exercitarea funcției și cele anterioare există o diferență nejustificată și sesizează instanța competentă pentru aceste cazuri; constată nerespectarea dispozițiilor legale privind regimul conflictelor de interese și al incompatibilităților; adoptă măsuri și aplică sancțiuni cu privire la faptele care intră în competența sa și sesizează autoritățile competente pentru faptele care excedă atribuțiile sale, inclusiv sesizează organul de urmărire penală dacă există probe sau indicii temeinice privind săvârșirea unor infracțiuni; asigură canalul de raportare externă pentru avertizorii în interes public; primește, analizează și soluționează avertizările în interes public care intră în competența sa sau le transmite autorităților competente pe cele care au alt obiect; asigură instruire și consiliere atât pentru persoanele care intenționează să transmită raportări, cât și pentru persoanele desemnate pentru soluționarea acestora; realizează analize statistice, studii, ghiduri practice, instruiri și informări cu privire la activitățile care intră în obiectul său de activitate. În acord cu angajamentele asumate prin Strategia Națională Anticorupție 2021-2025, ANI poate pune la dispoziție:

* derularea de sesiuni de informare adresate sectorului public și a celui privat privind noul cadru legislativ de transpunere a Directivei 2019/1937 (anume cu privire la Legea nr. 361/2022);
* elaborarea unui ghid privind protecția avertizorilor în interes public care va include bune practici identificate la nivel național și european;
* un cadru normativ unitar de reglementare a interdicțiilor post-angajare din sistemul public în sistemul privat și vice-versa, a unor proceduri de control privitor la respectarea acestora și a sancțiunilor aferente încălcării interdicțiilor, precum și instituirea unor proceduri de verificare a priori de către angajatorii din sectorul privat a respectării interdicțiilor la angajare (responsabilitate partajată cu alte instituții);
* evaluarea și actualizarea legislației privind cadrul de integritate, pentru a răspunde recomandărilor mecanismului de Cooperare și Verificare (MCV) și mecanismului privind statul de drept (Rule of Law);
* organizarea de sesiuni de instruire destinate persoanelor care se află sub incidența Legii nr. 176/2010;
* elaborarea unui pachet de tip "induction" adresat demnitarilor și cabinetelor acestora, care să faciliteze integrarea în cadrul administrației publice și Parlamentului României, inclusiv din perspectiva normelor de integritate aplicabile;
* proiectarea unei platforme digitale de conștientizare și prevenire prin care părțile interesate relevante vor putea clarifica, singure, anumite obligații care vizează cadrul de integritate, pe care acestea trebuie să le respecte.

URL: <https://www.integritate.eu/>

Resurse ANI

Ghiduri: <https://www.integritate.eu/A.N.I.-interactiv/Ghiduri.aspx>

Portal declarații de avere și interese: <http://declaratii.integritate.eu/>

Avertizări în interes public: <https://avertizori.integritate.eu/>

## 3.2 Atribuțiile Direcției Generale Anticorupție

DGA a fost înființată în 2005 și este structura specializată a Ministerului Afacerilor Interne pentru prevenirea și combaterea corupției în rândul personalului ministerului.

Ca urmare, DGA desfășoară activități de prevenire a faptelor de corupție în rândul personalului MAI prin acțiuni și campanii menite să ducă la conștientizarea consecințelor implicării în fapte de corupție. Complementar, combaterea corupției de către DGA se realizează prin investigații și activități de cercetare penală, în baza ordonanței de delegare emise de procuror. DGA desfășoară activități de suport tehnico-operativ în vederea punerii în executare a măsurilor de supraveghere tehnică, constând în supraveghere video, audio, prin fotografiere şi / sau de localizare sau urmărire prin mijloace tehnice, dispuse prin mandat de supraveghere tehnică / ordonanță. De asemenea, asigură testarea integrității profesionale a personalului MAI. Dincolo de activitățile care vizează activitatea Ministerului de Interne, DGA reprezintă o sură de bune practici prin: administrarea sistemului telefonic call-center anticorupție constituit în scopul sesizării de către cetățeni a faptelor de corupție; activitățile de informare și conștientizare destinate specialiștilor în domeniu, dar și publicului; elaborarea metodologiilor, studiilor, analizelor referitoare la evoluția faptelor de corupție la nivelul MAI, dar și în general, punând la depoziție resurse și instrumente instituționale de prevenire a corupției (aici amintim metodologia de evaluare a riscurilor de corupție testată de DGA în cadrul SNA 2008-2010 și extinsă la patru instituții pilot: Ministerul Sănătății, MENCS, ANAF și ANP). Nu în ultimul rând, DGA desfășoară activități specifice de afaceri europene și cooperare internațională în domeniul prevenirii și combaterii corupției, organizează, participă sau asigură reprezentarea direcției generale la evenimente naționale și internaționale.

URL: <https://www.mai-dga.ro/>

Resurse DGA:

Call center: <https://www.mai-dga.ro/arhive/22>

Sondaje și studii: <https://www.mai-dga.ro/prevenire-2/sondaje-si-studii>

Ghid pentru cetățeni:

<https://www.mai-dga.ro/wp-content/uploads/prevenire/ghid_informare.pdf>

## 3.3 Atribuțiile Ministerului Dezvoltării, Lucrărilor Publice și Administrației în prevenirea corupției

MDLPA monitorizează implementarea Strategiei naționale Anticorupție la nivelul administrației publice locale, elaborând rapoarte de monitorizare privind stadiul și impactul implementării SNA. Acest lucru a fost realizat printr-un parteneriat cu Ministerul Justiției, prin care este, de asemenea, asigurată administrarea platformei anticorupție cu administrația publică locală. Dincolo de propriile proiecte anticorupție și resursele dezvoltate în cadrul acestora (aici amintim și „Rețeaua campionilor în domeniul integrității“, prezentată mai sus), MDLPA a contribuit în ciclurile strategice anterioare, similar DGA, cu o metodologie de evaluare a riscurilor de corupție care a fost testată la nivelul a 130 de primării. Conform actualei SNA 2021-2025, MDLPA asumă următoarele responsabilități în afara celor referitoare la monitorizarea și administrarea platformei anticorupție: revizuirea cadrului normativ privind consilierul de etică în scopul consolidării statutului și mandatului acestuia (raportat la evoluțiile ulterioare: analiza necesității de consolidare a statutului consilierului de etică prin reglementarea ca funcție distinctă, fără cumularea cu atribuțiile de serviciu derulate în mod curent, cu considerarea modificării statutului temporar - fie în sensul permanentizării, fie în sensul majorării perioadei de 3 ani); crearea unui cadru unitar de reglementare cu privire la procedurile administrative disponibile la nivelul UAT-urilor, reducând astfel gradul de vulnerabilitate; atragerea și menținerea în sistem a personalului specializat în achiziții publice, inclusiv prin consolidarea statutului acestora, profesionalizarea personalului și asigurarea unui regim de protecție adecvat împotriva tentativelor de intimidare sau corupere.

URL: <https://www.mdlpa.ro/>

Resurse: <https://www.mdlpa.ro/pages/integritatesibunaguvernare>

## 3.4 Atribuțiile Direcției Naționale Anticorupție

Direcția Națională Anticorupție este o structură de parchet specializată în combaterea corupției mari și medii. Este creată ca un instrument necesar în descoperirea, investigarea și aducerea în fața instanței a cazurilor de corupție medie și mare. DNA este o entitate independentă în raport cu instanțele judecătorești, cu parchetele de pe lângă acestea, precum și în relațiile cu celelalte autorități publice. DNA a fost creată după un model adoptat de mai multe state europene – Spania, Norvegia, Belgia, Croația și desfășoară urmărirea penală pentru infracțiuni de corupție și asimilate cu acestea. Modificările succesive ale legislației au vizat ca DNA să se ocupe numai de combaterea faptelor de corupție de nivel înalt și mediu. De asemenea, DNA investighează infracțiuni împotriva intereselor financiare ale Uniunii Europene. Așadar, categoriile de infracțiuni aflate în competența DNA sunt: infracțiunile de corupție: luarea și darea de mită, traficul de influență și cumpărarea de influență (art. 289-292 Cod Penal); infracțiuni asimilate infracțiunilor de corupție (art. 10-132 din Legea 78/2000); infracțiunile împotriva intereselor financiare ale Uniunii Europene (art. 181- art. 185 din Legea nr. 78/2000); infracțiunile prevăzute la art. 246, 297 și 300 din Codul penal, dacă s-a cauzat o pagubă mai mare decât echivalentul în lei a 1.000.000 euro. În desfășurarea activității de urmărire penală, procurorii DNA sunt sprijiniți de ofițeri și agenți de poliție judiciară, precum și de specialiști în domeniile economic, financiar, bancar, vamal, informatic și în alte domenii. Aceștia își desfășoară activitatea în cadrul unor echipe operative sub directa conducere, supraveghere și control al procurorului. DNA pune la dispoziție informații despre activitățile derulate, cazurile în care a fost dispusă urmărirea penală, trimiterea în judecată și condamnarea definitivă. În acord cu angajamentele asumate prin SNA 2021-2025, DNA va întreprinde următoarele măsuri:

* organizarea de acțiuni de conștientizare și de formare profesională în vederea eficientizării cooperării cu EPPO în cursul investigațiilor sau al urmăririlor penale desfășurate, în conformitate cu principiul cooperării loiale;
* elaborarea unei hărți naționale de risc, care să aibă drept scop identificarea funcțiilor implicate în achiziții publice care sunt vulnerabile la corupție, a domeniilor în care achizițiile publice sunt mai expuse corupției și a etapelor procedurilor de achiziții publice în care apar indicii de corupție (împreună cu PÎCCJ);
* continuarea demersurilor României de a deveni membru cu drepturi depline al OCDE și al grupurilor de lucru relevante ale organizației, și, în special, în Grupul de lucru Anti-mită;
* efectuarea de investigații profesioniste și imparțiale în cazurile de competența DNA
* alocarea unui sediu nou al DNA și asigurarea resurselor financiare necesare amenajării noului sediu, care să fie adecvat inclusiv din perspectiva structurii de sprijin EPPO și pentru Serviciul Tehnic, care urmează a fi dezvoltat;
* dezvoltarea în continuare a Serviciului Tehnic aferent DNA, inclusiv la nivel teritorial (3 centre zonale, cu personal din cei 90 de ofițeri de poliție prevăzuți), pentru a putea îndeplini sarcinile rezultate din aplicarea metodelor speciale de supraveghere tehnică prevăzute de Codul de procedură penală, inclusiv ca o consecință a Deciziei CCR nr. 51/2016;
* asigurarea resurselor financiare și umane necesare desfășurării activităților de suport al investigațiilor în cauze de corupție la nivel înalt prin alocarea și bugetarea unui număr suplimentar de 90 de posturi de ofițeri de poliție judiciară în cadrul DNA;
* crearea unui Compartiment de analiză a datelor de interes operativ rezultate din dosarele instrumentate de DNA;
* analiza anuală a datelor rezultate din rechizitoriile întocmite de procurorii DNA și, respectiv, din hotărârile judecătorești definitive pentru identificarea tipologiilor infracționale;
* intensificarea eforturilor de unificare a practicii judiciare în materie de corupție, inclusiv prin promovarea căilor ordinare de atac și a recursurilor în interesul legii;
* asigurarea sprijinului financiar și de infrastructură pentru Structura de sprijin a procurorilor europeni delegați în România (inclusiv a celor trei birouri teritoriale);
* analiza practicii judiciare în materie de corupție asociată criminalității organizate în vederea identificării tipologiilor relevante;

URL: <https://www.pna.ro/index.xhtml>

Resurse: <https://www.pna.ro/index.xhtml>

## 3.5 Atribuțiile Ministerului Public/ Parchetul de pe lângă Înalta Curte de Casație și Justiție

Complementar activității DNA, instrumentarea cazurilor de mică corupție se realizează de Ministerul Public prin parchetele de pe lângă tribunale, parchetele de pe lângă tribunalele specializate, parchetele militare, precum și prin parchetele de pe lângă curțile de apel. Ministerul Public este condus de un Procuror General și este împărțit în direcții și secții la care se adaugă servicii și birouri. În afară de DNA, o altă structură specializată din cadrul Ministerului Public este DIICOT, responsabilă cu investigarea infracțiunilor de criminalitate organizată și terorism. Conform Strategiei Naționale Anticorupție 2021-2025, PÎCCJ va implementa următoarele măsuri independent sau împreună cu Ministerul Justiției, DNA, CSM sau alte instituții:

* organizarea de acțiuni de conștientizare și de formare profesională în vederea eficientizării cooperării cu EPPO în cursul investigațiilor sau al urmăririlor penale desfășurate, în conformitate cu principiul cooperării loiale
* analizarea practicii judiciare în materie de achiziții publice, analiză utilă pentru unificarea practicii, inclusiv prin promovarea recursurilor în interesul legii;
* elaborarea unei hărți naționale de risc, care să aibă drept scop identificarea funcțiilor implicate în achiziții publice care sunt vulnerabile la corupție, a domeniilor în care achizițiile publice sunt mai expuse corupției și a etapelor procedurilor de achiziții publice în care apar indicii de corupție;
* oferirea sprijinului pentru dezvoltarea unei curriculum pentru formarea profesională a practicienilor implicați în prevenirea și combaterea criminalității de mediu, care să includă aspecte privind prevenirea și combaterea faptelor de corupție asociate (Recomandare 8. GENVAL - ar trebui să ofere mai multe oportunități de formare pentru practicienii implicați în depistarea și/sau combaterea infracțiunilor împotriva mediului (de exemplu poliția, autoritățile vamale, procurori și judecători);
* dezvoltarea/consolidarea parteneriatelor cu organizațiile non-guvernamentale/sectorul privat ce activează în domeniul protecției mediului (GENVAL 10.1.2. 2. statele membre sunt încurajate să elaboreze instrumente eficace de cooperare cu ONG-urile pentru îmbunătățirea soluționării plângerilor din domeniul mediului, precum cele stabilite între autoritățile române și Greenpeace;
* intensificarea eforturilor de unificare a practicii judiciare în materie de corupție, inclusiv prin promovarea căilor ordinare de atac și a recursurilor în interesul legii;
* analiza practicii judiciare în materie de corupție asociată criminalității organizate în vederea identificării tipologiilor relevante;
* sprijinirea MAI în analiza și, după caz, revizuirea cadrului legislativ de funcționare a DGA în vederea alinierii la exigențele de politică penală generală și pentru adaptarea capacității operaționale la tendința și dinamica fenomenului de corupție.

URL: <https://www.mpublic.ro/>

# INIȚIATIVE ȘI PERCEPȚII REGIONALE PRIVIND CORUPȚIA

## 4.1 Rezultatele Eurobarometrelor cu privire la corupția din România în comparație cu Ungaria și Bulgaria

Capitolul este destinat analizei evoluțiilor pe care percepțiile publicului și ale mediului de afaceri le-a avut cu privire la corupția în instituțiile românești în perioada 2015-2022. Adițional, aceste percepții sunt comparate cu cele din Bulgaria și Ungaria pentru a compara evoluțiile din România cu cele din regiune.

Analiza se bazează pe datele Eurobarometrului cu privire la corupție, anume cele patru valuri de cercetare din 2013, 2017, 2019 și 2022.

***Percepția publicului cu privire la corupția din instituțiile publice***

|  |  |
| --- | --- |
|  |  |
|  |  |

Datele Eurobarometrului arată că ponderea românilor care consideră că există corupție în instituțiile publice locale a scăzut de la 85% în 2017 la 78% în 2022. Valoarea rămâne însă semnificativă, deasupra mediei europene de 72%. Raportat la valorile înregistrate în cazul Bulgariei și Ungariei în anul 2022, România a înregistrat cea mai mică valoare și cea mai apropiată de media europeană. De altfel, România este și singura care are un trend în scădere cu privire la această percepție, Ungaria înregistrând un trend ascendent de la 72% la 85% între 2013 și 2022, iar Bulgaria înregistrând percepții oscilante, vârful fiind înregistrat în 2017, la 86%, urmat de o scădere în 2019 și o creștere în 2022.

Pe de altă parte, în România, în 2022, 37% dintre cetățeni considerau acceptabil să ofere bani pentru serviciile publice față de 22% în Bulgaria și 32% în Ungaria, mai mult decât dublul mediei europene de 17%. Raportat la perioada de analiză, Ungaria a înregistrat vârful valorilor acestei percepții la 43%, atât în 2017, cât și în 2019, dar trendul a fost unul în scădere în 2022, în schimb în România acesta a fost în creștere, raportat la 17% în 2013. Deși Bulgaria a înregistrat o creștere în 2022, aceasta ponderea înregistrată de aceasta a fost semnificativ mai mică decât cea înregistrată de România.

Cadourile se bucură de o acceptanță socială chiar mai mare. Din nou România se află pe un trend ascendent raportat la anul 2013. 25% dintre români considerau acceptabil să ofere cadouri pentru serviciile publice, iar în 2022 proporția lor a crescut la 54%, dublu față de media europeană de 28%. Valorile înregistrate de România le depășesc pe cele din Bulgaria, aflate din nou pe un trend ascendent în 2022, dar înregistrând o pondere de 46%. În ceea ce privește Ungaria, ponderea înregistrată de aceasta începând cu anul 2017, deși aflată pe un trend descendent, înregistrează valori mai mari decât România sau Bulgaria, 56% dintre unguri considerând acceptabilă oferirea cadourilor pentru servicii publice.

În ceea ce privește ponderea cetățenilor care consideră acceptabilă oferirea de favoruri pentru serviciile publice, trendul în Ungaria se păstrează similar cu cel anterior, iar valorile sunt similare, în 2022, 53% dintre unguri răspundeau pozitiv la afirmația de mai sus. De fapt, raportat la anul 2022, România a înregistrat cea mai mică pondere dintre cele 3 țări, 36%, cu 2 unități procentuale mai puțin decât Bulgaria. Trendul României este unul descendent față de 2019, dar ascendent față de valurile anterioare de cercetare. În raport cu media europeană, valorile sunt mai apropiate decât în cazul situațiilor anterioare cu o diferență de 9%. Valorile înregistrate de Bulgaria sunt relativ similare cu cele ale României cu excepția faptului că trendul acesteia a fost totuși unul descendent între 2013 și 2019 și apoi ascendent în anul 2022. Prin urmare, raportat la percepția publică cu privire la anumite aspecte ale corupției în mediul instituțional, observăm că în România persistă imaginea corupției instituțiilor publice, depășind întotdeauna media europeană. În raport însă cu trendurile înregistrate de statele vecine Bulgaria și Ungaria, România a înregistrat valori mai bune la 2 din 4 tematici și doar la una din ele a înregistrat valori mai slabe decât celelalte două state.

***Percepția mediului de afaceri cu privire la corupția din instituțiile publice***

Ca observație generală, rezultatele Eurobarometrelor cu privire la percepția mediului de afaceri românesc asupra corupției indică o atitudine semnificativ negativă în raport cu datele rezultate din alte state. În legătură cu subiectele de interes pentru administrația publică locală, în mediul de afaceri românesc 52% consideră că favorizarea prietenilor și a membrilor familiei este o practică a instituțiilor publice. În comparație, 31% dintre companiile bulgare și ungare cred acest lucru. România înregistrează cele mai mari valori ale percepției cu privire la practica finanțării partidelor politice în schimbul contractelor publice sau a influenție asupra politicilor publice. 45% dintre companii au răspuns afirmativ cu privire la această practică față de 40% în Bulgaria și 30% în Ungaria. 225 dintre companiile românești au indicat practica oferirii unui cadou sau excursii în schimbul unui serviciu și numai 15% în Bulgaria și 14% în Ungaria.

Dacă este depășită tema percepției generale și sunt analizate aspecte specifice cu privire la situațiile de mită sau favoritism în relația cu instituțiile publice, rezultă valori mult mai nuanțate. Între companiile care s-au confruntat cu corupția între 2013 și 2022, România a înregistrat cea mai mare valoare, 19% în anul 2017, care au răspuns pozitiv. În schimb, restul valurilor de cercetare au înregistrat valori de până la patru ori mai mici. În 2022, numai 6% dintre companii afirmă că s-au confruntat cu corupția. În schimb, anul 2022 a indicat valori de 18% în Bulgaria și 9% în Ungaria. În ceea ce privește ponderea companiilor care au considerat că fenomenul corupției le-a împiedicat să câștige un contract/ o licitație, în 2022, 36% din companiile românești au fost de acord cu afirmația, 49% dintre cele bulgărești și 31% dintre cele ungurești. Atât în cazul României, cât și în cel al Bulgariei vârful de 62% a fost atins în anul 2017. În toate cele 3 cazuri, minimul a fost înregistrat în anul 2019, anume 23% din companiile românești, 49% dintre cele din Bulgaria și 24 dintre cele din Ungaria.

|  |  |
| --- | --- |
|  |  |

## 4.2 Inițiative internaționale și europene anticorupție

***Inițiativa Regională Anticorupție (RAI)***

Inițiativa Regională Anticorupție sau RAI este o organizație regională interguvernamentală creată în 2007, care are ca misiune cooperarea și sprijinul acordat eforturilor anticorupție printr-o platformă comună de discuții în care să fie împărtășite informații și bune practici. Secretariatul organizației se află la Sarajevo. România face parte din această inițiativă alături de Albania, Bosnia și Herțegovina, Bulgaria, Croația, Moldova, Muntenegru, Macedonia și Serbia, împreună continuând drumul deschis de inițiativa anterioară, SPAI în 2000. Începând cu octombrie 2007, printr-o decizie a statelor membre, Inițiativa Anticorupție a Pactului de Stabilitate a devenit Inițiativa Regională Anticorupție, în urma transformării Pactului de Stabilitate pentru Europa de Sud-Est în Consiliul pentru Cooperare Regională (RCC). În baza memorandumului semnat de statele membre, ele participă la platforma de discuții în care sunt implicate atât guvernele, cât și organizații ale societății civile, derulând activități de instruire, învățare *peer-to-peer*, schimburi de informații, cunoștințe, bune practici și instrumente utile domeniului de interes. Pe termen lung, RAI urmărește evoluțiile din statele membre și progresul acestora în implementarea documentelor și politicilor anticorupție cu scopul creșterii transparenței, integrității în sectorul public, conștientizării și eficienței cu care sunt aplicate mecanismele anticorupție. De asemenea, Rai, conferă tuturor partenerilor săi un cadru general pentru coordonarea, optimizarea eforturilor și dialogul permanent cu comunitatea donatorilor. Implicarea MJ în RAI se realizează prin participarea activă la reuniunile periodice ale Comitetului de Conducere, găzduirea și organizarea unora dintre edițiile Școlii de vară pentru tinerii magistrați, participarea la evenimentele RAI pentru a disemina bunele practici anticorupție dezvoltate în România[[10]](#footnote-10).

URL: <https://rai-see.org/>

Resurse: <https://rai-see.org/learning-hub/international-standards/>

Publicații: <https://rai-see.org/learning-hub/publications/>

***Rețeaua Europeană de Integritate și Autorități privind Avertizorii (NEIWA)***

Din rețeaua NEIWA fac parte specialiști în domeniul avertizării în interes public (whistleblowing) în vederea coordonării eforturilor pentru întărirea protecției de care beneficiază avertizorii în interes public la nivelul Uniunii Europene. În linii mari, rețeaua își propune menținerea unei platforme de discuții pentru schimbul de bune practici, cunoștințe, instrumente de lucru și studii de caz; monitorizarea transpunerii Directivei 1937/2019 în statele membre; colaborarea cu organizații naționale și internaționale pentru dezvoltarea unor inițiative comune; diseminarea resurselor NEIWA, cunoștințe și recomandări, către părțile interesate. În decursul anului 2019, Ministerul Justiției a inițiat demersuri în vederea alăturării la Rețeaua Europeană de Integritate și Autorități privind Avertizorii (NEIWA). Obiectivul de aderare la acest format a fost atins în anul 2020, alăturarea la acest demers reprezentând un context favorabil consolidării cooperării la nivel european între autoritățile naționale relevante în domeniul integrității. NEIWA a fost înființată în luna mai 2019, la Haga, la inițiativa Autorității pentru Avertizori din Țările de Jos, în vederea realizării schimbului de bune practici în domeniul integrității. Ca avantaje rezultate din calitatea de membru a Ministerului Justiției, precum și din participarea la activitățile și reuniunile rețelei, amintim realizarea schimbului de bune practici în domeniul integrității în general, și al avertizorilor de integritate, în special[[11]](#footnote-11).

***Grupul Statelor împotriva Corupției (GRECO)***

Grupul de State Împotriva Corupției a fost constituit în anul 1999 pe baza unui acord parțial extins al Consiliului Europei, deschis statelor membre ale organizației și țărilor care au contribuit la lucrările Grupului Multidisciplinar împotriva Corupției, România fiind membru GRECO încă de la înființare. Obiectivul acestuia este de a îmbunătăți capacitatea membrilor săi de a lupta împotriva corupției, sens în care monitorizează respectarea Principiilor directoare pentru lupta împotriva corupției, astfel cum au fost adoptate de Comitetul de Miniștri al Consiliului Europei, la data de 6 noiembrie 1997. De asemenea, GRECO monitorizează implementarea instrumentelor legale internaționale adoptate ca urmare a Programului de Acțiune împotriva Corupției[[12]](#footnote-12). Capacitatea de a lupta împotriva corupților a membrilor GRECO este evaluată prin monitorizarea conformității acestora cu standardele anticorupție ale Consiliului Europei printr-un proces dinamic de evaluare reciprocă și presiune reciprocă. Acest lucru ajută la identificarea deficiențelor în politicile naționale anticorupție, determinând reformele legislative, instituționale și practice necesare.

GRECO oferă, de asemenea, o platformă pentru schimbul de bune practici în prevenirea și detectarea corupției. Calitatea de membru al GRECO, care este un acord extins, nu se limitează la statele membre ale Consiliului Europei. Orice stat care a participat la elaborarea acordului parțial extins se poate adera prin notificare secretarului general al Consiliului Europei. În plus, orice stat care devine parte la Convențiile anticorupție aderă automat la GRECO și la procedurile sale de evaluare.România a ratificat încă de la început cele două instrumente ale Consiliului Europei împotriva corupției după cum urmează: Convenția privind dreptul penal asupra corupției și Convenția de drept civil privind corupția. În vederea organizării și funcționării GRECO, fiecare stat membru numește până la doi reprezentanți care participă la reuniunile plenare ale GRECO cu drept de vot; fiecare membru oferă GRECO o listă de experți disponibili pentru a participa la evaluările GRECO. Alte organisme ale Consiliului Europei pot, de asemenea, numi reprezentanți (de exemplu, Adunarea Parlamentară a Consiliului Europei).

GRECO a acordat statut de observator Organizației pentru Cooperare și Dezvoltare Economică (OCDE) și Națiunilor Unite – reprezentate de Oficiul Națiunilor Unite împotriva Drogurilor și Crimei (UNODC). GRECO își alege Președintele, Vicepreședintele și membrii Biroului său care joacă un rol important în proiectarea programului de lucru al GRECO și în supravegherea procedurilor de evaluare. Comitetul Statutar al GRECO este compus din reprezentanți în Comitetul de Miniștri ai statelor membre care s-au alăturat GRECO și din reprezentanți desemnați în mod special de alți membri ai GRECO. Acesta adoptă bugetul și este împuternicit să emită o declarație publică în cazul în care consideră că un membru ia măsuri insuficiente cu privire la recomandările care îi sunt adresate. Sediul GRECO este la Strasbourg unde funcționează Secretariatul, condus de un Secretar Executiv, asigurat de Secretarul General al Consiliului Europei[[13]](#footnote-13).

URL: <https://www.coe.int/en-GB/web/portal/home>

Evaluările GRECO: <https://www.coe.int/en/web/greco/evaluations>

Convenția privind dreptul penal asupra corupției: <https://legislatie.just.ro/Public/DetaliiDocumentAfis/33703>

Convenția de drept civil privind corupția: <https://legislatie.just.ro/Public/DetaliiDocumentAfis/35349>

***Convenția ONU împotriva corupției (UNCAC)***

Convenția Națiunilor Unite Împotriva Corupției (UNCAC) este un tratat internațional multilateral din domeniul anticorupției. Instrumentul internațional a fost negociat de statele membre ale ONU, a fost adoptat de Adunarea Generală a ONU în octombrie 2003 și a intrat în vigoare în decembrie 2005. Tratatul recunoaște importanța măsurilor preventive, cât și a celor de combatere din domeniul anticorupție, având o abordare de natură transfrontalieră cu privire la fenomenul corupției, inclusiv prin dispoziții referitoare la cooperarea internațională și cu privire la confiscarea produsului infracțiunilor de corupție. Biroul ONU pentru droguri și criminalitate (în continuare UNODC) din Viena servește drept secretariat al UNCAC. Obiectivul UNCAC este de a reduce diferitele tipuri de corupție care pot apărea în context internațional, cum ar fi traficul de influență, abuzul de funcții, îmbogățirea ilicită, precum și corupția din sectorul privat. România participă activ în ciclul al doilea de evaluare a mecanismului de evaluare a implementării UNCAC, atât ca stat evaluator, cât și ca stat evaluat. România a fost desemnată evaluator în cadrul procesului de evaluare a statelor Dominica și Republica Dominicană. Totodată, România este stat evaluat în al patrulea an de evaluare al celui de-al doilea ciclu, procedura de evaluare a implementării UNCAC fiind demarată în data de 19 iunie 2019. Evaluarea RO este realizată de către două State Părți la UNCAC, Republica Slovacă și Afganistan, conform Termenilor de Referință ai Mecanismului de Evaluare a implementării UNCAC[[14]](#footnote-14).

URL: <https://www.unodc.org/unodc/en/corruption/uncac.html>

Resurse:<https://www.unodc.org/unodc/en/corruption/tools_and_publications/state_of_uncac_implementation.html>

Convenția RO: <https://legislatie.just.ro/Public/DetaliiDocumentAfis/55623>

**Raportul privind statul de drept și Semestrului European**

Raportul privind statul de drept analizează evoluțiile înregistrate în rândul statelor membre ale Uniunii Europene cu privire la teme precum: sistemul judiciar, cadrul anticorupție, pluralismul și libertatea mass-mediei și alte probleme instituționale legate de controlul și echilibrul de putere. Raportul conține recomandări menite să vină în sprijinul statelor pentru a întreprinde reformele și îmbunătățirile necesare. Capitolul referitor la sistemul anticorupție din raportul dedicat României face o scurtă trecere în revistă a instituțiilor responsabile cu privire la privirea și combaterea corupției, a noutăților în plan normativ, anume adoptarea Strategiei Naționale Anticorupție 2021-2025 și progresele realizate în modificarea Codului penal și a Codului de procedură penală pentru alinierea cu deciziile Curții Constituționale, și performanțele DNA și DGA. Raportul conține observații cu privire la capacitatea și eficiența Secției pentru Investigarea Infracțiunilor din Justiție (SIIJ). În plan administrativ, raportul amintește: actualizarea modului de transmitere a declarațiilor de avere și de interese printr-un sistem electronic, adoptarea unui plan de măsuri pentru extinderea mandatului ANABI, necesitatea reglementării uniforme a pantouflage-ului, statusul transpunerii Directivei UE 1937/2019. La acestea se adaugă teme precum codul de conduită la nivelul parlamentului României, ridicarea imunităților parlamentare, riscurile de corupție ca efect al pandemiei.

Principalele observații cu privire la sistemul anticorupție românesc pornesc de la adoptarea Strategiei naționale anticorupție 2021-2025 și nevoia punerii efective în aplicare a acesteia cu sprijin politic pentru implementarea unor reforme legislative. Eficacitatea investigării și sancționării faptelor de corupție s-a îmbunătățit în continuare, inclusiv prin înregistrarea de progrese în ceea ce privește cazurile nesoluționate de mai mulți ani. Direcția Națională Anticorupție a continuat să își îmbunătățească bilanțul, dar provocările operaționale, inclusiv dificultatea de a recruta procurori, rămân probleme ce trebuie soluționate. În ceea ce privește noul sistem care înlocuiește SIIJ, rămâne de văzut impactul acestuia asupra cercetării și urmăririi penale a infracțiunilor de corupție. S-au luat măsuri pentru finalizarea Codului penal revizuit. Cadrul juridic privind integritatea se menține fragmentat și nu există dispoziții uniforme aplicabile funcționarilor publici privind practica pantouflage-ului sau norme aplicabile deputaților și senatorilor privind activitățile de lobby. Transparența modului în care sunt finanțate partidele politice este limitată. Agenția Națională de Integritate funcționează mai eficient după numirea președintelui și lansarea portalului unde se depun electronic declarațiile obligatorii de avere. Principalele recomandări adresate României sunt:

* să se asigure că revizuirea legilor justiției consolidează garanțiile privind independența sistemului judiciar, inclusiv în ceea ce privește reforma regimului disciplinar pentru magistrați, și să ia măsuri pentru a răspunde aspectelor problematice nesoluționate legate de investigarea și urmărirea penală a infracțiunilor din justiție, ținând seama de standardele europene și de avizele relevante ale Comisiei de la Veneția;
* să introducă norme privind activitățile de lobby pentru senatori și deputați;
* să abordeze provocările operaționale ale Direcției Naționale Anticorupție, inclusiv în ceea ce privește recrutarea procurorilor, și să monitorizeze îndeaproape impactul noului sistem de investigare și urmărire penală a infracțiunilor de corupție din justiție;
* să consolideze normele și mecanismele de îmbunătățire a independenței serviciilor publice de mass-media în materie de decizii editoriale și de guvernanță, ținând seama de standardele europene privind serviciile publice de mass-media;
* să asigure consultări publice eficace înainte de adoptarea proiectelor legislative;
* să își continue eforturile pentru înființarea unei instituții naționale pentru drepturile omului, ținând seama de Principiile de la Paris ale ONU.

URL: <https://commission.europa.eu/strategy-and-policy/policies/justice-and-fundamental-rights/upholding-rule-law/rule-law/rule-law-mechanism/2022-rule-law-report_en>

# PREVENIREA CORUPȚIEI LA NIVELUL STATELOR MEMBRE UE

Prezenta secțiune reunește studii de caz cu privire la modelele de prevenire și combatere a corupției la nivelul statelor membre UE. Acestea au în vedere organizarea, funcționarea și atribuțiilor principalelor agenții/ instituții cu rol anti-corupție la nivel național, dar și strategii naționale și politici în domeniu.

## 5.1 Agențiile, strategiile și politicile anticorupție din statele membre – studii de caz

***Austria***

**Agenții și autorități competente în prevenirea și combaterea corupției:   
Bundesamt zur Korruptionsprävention und Korruptionsbekämpfung (BAK)**

|  |
| --- |
| Biroul Federal de Prevenire și Luptă împotriva Corupției (BAK) a fost înființat în 2010 printr-un act federal și operaționalizat în anul 2015. Este o agenție guvernamentală responsabilă cu prevenirea corupției, care își desfășoară activitățile în strânsă colaborare cu alte instituții publice și private, societatea civilă și organizații internaționale. Directorul BAK este numit de către Ministrul federal de Interne pentru o perioadă de 5 ani și trebuie să posede cunoștințe speciale și experiență în domeniul prevenirii corupției și luptei împotriva corupției, precum și să aibă o pregătire juridică sau economică cu o experiență de minimum 5 ani. În materia incompatibilităților, atât directorului, cât și directorului adjunct, le este interzisă desfășurarea oricărei alte activități remunerate cu excepția publicațiilor și activităților din domeniul didactic.  Atribuțiile Biroului vizează prevenirea și combaterea corupției la nivel național, cooperarea cu Parchetul Public Central pentru investigarea infracțiunilor economice și a corupției, precum și exercitarea funcțiilor în domeniul securității și cooperării poliției judiciare cu instituții internaționale abilitate.  Aria de competență este la nivel național, iar infracțiunile vizate de Birou sunt: mită, abuz în serviciu, trafic de influență, divulgarea informațiilor secrete de stat, infracțiuni contra intereselor financiare ale Uniunii Europene, înțelegeri neconcurențiale, spălare de bani.  Raportările cu privire la corupție venite prin sistemul de avertizare în interes public (WKSTA) sunt cercetate de poliția judiciară, în cooperare cu parchetele. Activitatea BAK este supusă supravegherii unei Comisii de protecție judiciară care, de asemenea, funcționează în cadrul Ministerului Federal de Interne. Membrii acesteia sunt numiți de Președinte la propunerea Guvernului Federal după consultarea președinților Curții Constituționale, Curții Administrative și Curții Supreme.  URL:<https://www.ris.bka.gv.at/GeltendeFassung.wxe?Abfrage=Bundesnormen&Gesetzesnummer=20006390>  <https://commission.europa.eu/system/files/2022-07/46_1_194005_coun_chap_austria_en.pdf>  Strategia națională anticorupție a Austriei trasează principii și linii directoare care guvernează activitatea de prevenire și combatere a fenomenului. Scopul este de a promova și de a asigura integritatea și și transparența în administrație, politică și afaceri, de a spori încrederea în instituțiile statului. Aceasta este întemeiată pe mai multe direcții de intervenție:   * Implementarea măsurilor preventive anticorupție prin schimbul sistematic de practici eficiente și abordări noi în prevenirea corupției și încurajarea integrității între sectorul public și cel privat, cu o implicarea intensivă a societății civile în comisiile existente și dezvoltarea unor platforme de cooperare. * Sistemul de management al conformității: implementarea acestui model în special în administrația publică prin inventarierea măsurilor deja existente, sistematizarea și dezvoltarea lor. * Reducerea riscurilor de corupție: identificarea și reducerea sistemică a riscurilor de corupție, precum și a activităților și domeniilor vulnerabile. Utilizarea analizelor de risc și implementarea mecanismelor de auditare și control în mod mai susținut și mai transparent. * Managementul integrității: prin măsuri adaptate grupului țintă. Funcționarii sunt informați și instruiți în ceea ce privește adoptarea unui comportament integru. În acest demers ofițerii de integritate au un rol esențial. * Creșterea gradului de conștientizare a publicului: măsurile vor asigura informarea și conștientizarea publică cu privire la corupție, inclusiv prin promovarea inițiativelor societății civile pe teme precum prevenirea corupției, transparența și integritatea și colaborarea cu mass-media. * Informarea și instruirea responsabililor prin construirea unei rețele a ofițerilor de integritate și includerea temelor referitoare la integritate și prevenirea corupției în curriculum școlar și universitar.   URL: <https://www.bmi.gv.at/510/files/NAKS_Web.pdf> |

***Belgia***

**Agenții și autorități competente în prevenirea și combaterea corupției:** **Bureau voor Ambtelijke Ethiek en Deontologie / Bureau d'éthique et de déontologie administratives; Federale Deontologische Commissie; Office Central pour la Répression de la Corruption (OCRC) de la police fédérale**

|  |
| --- |
| Biroul de Etică și Deontologie Administrativă a fost înființat la nivel federal în iunie 2006. Acesta elaborează reguli de integritate și sprijină guvernul federal în introducerea măsurilor în acest sens. Agenția are un rol preventiv, de supraveghere a respectării normelor de integritate în cadrul funcției publice administrative federale și organizează formare pentru funcționarii publici. Biroul are și funcția de consiliere și pregătește propuneri pentru miniștri cu privire la politica de integritate federală și asistă la implementarea politicilor federale de integritate și la reglementarea conflictelor de interese în funcțiile publice administrative federale. Comisia Federală Deontologică, înființată în 2014, joacă, de asemenea, un rol preventiv și servește în primul rând, la consilierea oficialilor cu privire la aspecte etice sau conflicte de interese. Emite îndrumări generale la cererea unui reprezentant, a Camerei, a Senatului sau a Guvernului. Belgia nu implementează o strategie sau alte politici de prevenirea a corupției în afara legii penale, iar sistemul judiciar belgian nu are o instanță specifică cu competență exclusivă pentru urmărirea penală a corupției. Orice procuror poate cere unui judecător să demareze o anchetă de corupție. Cu toate acestea, în practică, sistemul belgian are un grup de procurori numit Oficiul Central pentru Combaterea Corupției, care este specializat în urmărirea penală a corupției.  <URL:https://eur-lex.europa.eu/legal-content/NL/TXT/HTML/?uri=CELEX:52020SC0300&from=DE>  <https://www.police.be/5998/fr/a-propos/police-judiciaire-federale/directions-centrales>  <https://commission.europa.eu/system/files/2022-07/7_1_193972_coun_chap_belgium_en.pdf> |

***Bulgaria***

**Agenții și autorități competente în prevenirea și combaterea corupției:**

**Комисия за противодействие на корупцията иза отнемане на незаконно придобитото имущество**

|  |
| --- |
| Comisia pentru combaterea corupției și confiscarea bunurilor dobândite ilegal este un organ de stat specializat și independent pentru implementarea politicii anti-corupție și confiscarea bunurilor dobândite ilegal. Înființată în 2018, Comisia funcționează la nivel central, precum și la nivel de direcție în unitățile administrativ teritoriale. Comisia este un organ colectiv format din 5 membri, printre care un președinte și un vicepreședinte. Președintele este numit de Adunarea Națională a Bulgariei, iar vice-președintele este ales de aceasta la propunerea președintelui pentru un mandat de 6 ani.  Atribuțiile Comisiei sunt în domeniul prevenirii și combaterii corupției, conflictelor de interese și confiscarea bunurilor dobândite din infracțiuni. De asemenea, Comisia are atribuții în evaluarea declarațiilor de avere și de interese ale demnitarilor și funcționarilor publici. Comisia, sub coordonarea parchetelor, are și competențe de investigare a faptelor de corupție săvârșite de înalții funcționari publici. Comisia se auto-sesizează inclusiv în cazurile de corupție divulgate public de mass-media. Comisia are atribuții în implementarea acordurilor internaționale în domeniul sechestrării bunurilor obținute din infracțiuni.  Nu în ultimul rând, Comisia este principalul actor în implementarea strategiei naționale anticorupție a Bulgariei, realizând analize și propuneri și coordonând implementarea acestora. Aceasta exercită supravegherea asupra implementării politicilor anti-corupție și oferă informare cu privire la acestea.  URL: <https://www.lex.bg/bg/laws/ldoc/2137180227>  <https://www.caciaf.bg/bg/za-nas/pravomoshtija>  <https://www.oecd.org/corruption/anti-bribery/Bulgaria-phase-4-report-en.pdf>  <https://commission.europa.eu/system/files/2022-07/10_1_193975_coun_chap_bulgaria_en.pdf>  Strategia Națională de Prevenire și Combatere a Corupției a Bulgariei (2021 - 2027) este o continuare a eforturilor strategice anterioare în formularea și implementarea politicii de stat în domeniul prevenirii și combaterii corupției pornind de la aceleași principii: statul de drept, buna guvernare, transparența, răspunderea și responsabilitatea administrației, sistematizarea, consecvența în implementarea politicilor de prevenire și combatere a corupției, implicarea părților interesate. Strategia prevede atât aprofundarea, cât și actualizarea măsurilor aferente prioritățile anterioare, din perioada 2015-2020, precum și noi priorități. Acestea sunt în număr de șapte și sunt însoțite de măsuri, acțiuni, indicatori, termene, rezultate și responsabili.  Prima prioritate face referire la întărirea capacității și creșterea transparenței autorităților anticorupție prin 8 măsuri care vizează întărirea cooperării între autoritățile responsabile, implementarea unei platforme electronice pentru declararea averilor și a intereselor, întărirea capacității instituțiilor publice, inclusiv pentru combaterea corupției din justiție, dezvoltarea unui cod de etică pentru înalții funcționari guvernamentali, creșterea transparenței, întărirea cooperării cu autoritățile anticorupție internaționale. A doua prioritate se referă la combaterea infracțiunilor de corupție prin 6 măsuri de la îmbunătățirea legii și procedurii penale, formarea și actualizarea cunoștințelor practicienilor și a funcționarilor publici și îmbunătățirea interacțiunii între procurorul general și administrație pentru descoperirea faptelor de corupție. A treia prioritate face referire la întărirea capacității structurilor administrative cu rol de supraveghere și control. Cele 3 măsuri corespondente fac referire la îmbunătățirea cadrului normativ și instituirea unui sistem de verificare a funcționarilor aflați în posturi cu risc ridicat de corupție. **A patra prioritate urmărește creșterea transparenței și a responsabilității administrației publice locale prin 5 măsuri: introducerea instrumentelor electronice pentru creșterea transparenței, responsabilității și eficienței în gestionarea resurselor publice, consultări publice pornind de la preocupările comunităților locale, îmbunătățirea eficiențelor sistemelor de raportare și creșterea rolului consiliilor publice regionale în combaterea corupției.** Prioritatea a cincea are în componență 7 măsuri care au în vedere: îmbunătățirea sistemului de verificare a declarațiilor de avere și de interese, digitalizare, creșterea capacității de prevenire a corupției în achizițiile publice, rotația personalului, acțiuni de stimulare a integrității în companiile de stat, evaluarea mai eficientă a implementării planurilor anticorupție, consultarea bunelor practici și a propunerilor părților interesate. Penultima prioritate vorbește despre crearea unui climat de toleranță zero la corupție prin 5 măsuri: îmbunătățirea raportării, implicarea mediului de afaceri, campanii anticorupție, reglementarea activității de lobby, bune practici și propuneri de la părțile interesate pentru combaterea corupției electorale. Nu în ultimul rând, prioritatea a șaptea face referire la răspunsul prompt în adaptarea politicilor anticorupție inclusiv la recomandarea organizațiilor internaționale. Cele două măsuri vizează monitorizarea politicilor anticorupție și actualizarea strategiei atunci când este cazul.  URL: <https://www.strategy.bg/StrategicDocuments/View.aspx?lang=bg-BG&Id=1353> |

***Croația***

**Agenții și autorități competente în prevenirea și combaterea corupției: Ministarstvo pravosuđa, Uprava za europske poslove, međunarodnu i pravosudnu suradnju, Sektor za suzbijanje korupcije, Ured za suzbijanje korupcije i organiziranog kriminaliteta (USKOK), Povjerenstvo za odlučivanje o sukobu interesa**

|  |
| --- |
| Prevenirea și combaterea corupției în Croația este o responsabilitate împărțită între mai multe entități, principalele fiind: Serviciul pentru Combaterea Corupției din cadrul Ministerului Justiției, Direcția Afaceri Europene, Cooperare Internațională și Judiciară, Oficiul pentru Combaterea Corupției și Crimei Organizate și Comitetul de decizie privind conflictul de interese.  Serviciul pentru Combaterea Corupției din cadrul Ministerului Justiției este responsabil pentru coordonarea, stabilirea și promovarea cooperării între organismele responsabile cu implementarea măsurilor anticorupție, coordonarea elaborării și implementării documentelor strategice naționale și de implementare în domeniul prevenirii corupției, participarea la coordonarea, proiectarea și implementarea diferitelor măsuri de combatere a corupției.  Oficiul pentru Combaterea Corupției și Crimei Organizate (USKOK), înființat în anul 2001, este o structură a Procurorului General specializată în urmărirea penală a corupției și crimei organizate. Prin înființarea USKOK, Croația și-a îndeplinit și obligațiile asumate prin ratificarea Convenției penale privind corupția a Consiliului Europei și a Convenției Națiunilor Unite împotriva criminalității transnaționale organizate.  În vederea punerii în aplicare a cadrului normativ privind prevenirea conflictelor de interese, a fost înființat Comitetul de decizie privind conflictul de interese (Povjerenstvo za odlučivanje o sukobu interesa) ca organ de stat permanent și independent, condus de un președinte și 4 membri aleși pe o perioadă de 5 ani de maximum două ori. Instituția constată situațiile de conflict de interese, emite opinii asupra situațiilor cu potențial de conflict de interese atunci când este solicitată, organizează informări și instruiri, elaborează ghiduri. Cele mai multe dintre progresele cu privire la cadrul normativ privind declararea averilor și intereselor s-au făcut în anul 2021, astfel că în continuare se lucrează la creșterea capacității acestei instituții.  În 2021, Parlamentul a adoptat noua Strategie de prevenire a corupției 2021-2030. Strategia include 95 de măsuri pentru atingerea a cinci obiective ce vor fi implementate prin planuri stabilite o dată la 3 ani. Primul plan de implementare, care acoperă perioada 2022-2024, se află în implementare. Consiliul pentru Prevenirea Corupției, o structură consultativă formată din reprezentanți ai instituțiilor publice și organizațiilor neguvernamentale monitorizează planurile trienale de implementare. Această monitorizare este dublată de cea venită din partea Consiliul Național pentru Monitorizarea implementării Strategiei Anticorupție. Cele 5 obiective speciale vizează consolidarea următoarelor domenii: a cadrului instituțional și normativ de luptă împotriva corupției; transparenței în activitatea autorităților publice; sistemul de achiziții publice. La acestea se adaugă obiectivul privind creșterea conștientizării publicului cu privire la efectele negative ale corupției, necesitatea raportării neregulilor și consolidarea transparenței.  URL: <https://mpu.gov.hr/about-the-ministry/organisation-of-the-ministry-of-justice-and-public-administration/21309>  <http://uskok.hr/en/about-uskok>  <https://www.sukobinteresa.hr/>  <https://narodne-novine.nn.hr/clanci/sluzbeni/2021_11_120_2069.html?msclkid=d70f04b9ae9411ecb759e10e3dee3f1c>  <https://commission.europa.eu/system/files/2022-07/27_1_194032_coun_chap_croatia_en.pdf> |

***Cipru***

**Agenții și autorități competente în prevenirea și combaterea corupției: Ανεξάρτητη Αρχή κατά της Διαφθοράς**

|  |
| --- |
| La începutul anului 2022, Cipru a înființat Autoritatea independentă Anticorupție formată dintr-un Comisar pentru transparență și patru membri numiți de Președintele Republicii pe o perioadă de 6 ani. Autoritatea este însărcinată cu prevenirea corupției în sectorul public și privat, precum și coordonarea implementării strategiei anticorupție. Aceasta investighează din oficiu sau în baza unei raportări situațiile asupra cărora planează suspiciunea de corupție și le transmite procurorului general în vederea continuării demersurilor în acord cu legea penală. Cadrul normativ clarifică faptul că prin investigarea faptelor de corupție din sectorul privat se înțeleg doar situațiile apărute în relație cu reprezentanți ai sectorului public. Prin atribuțiile de prevenire, autoritatea desfășoară mai multe tipuri de activități precum: formulează propuneri de măsuri și acțiuni, analizează bune practici și oferă îndrumare, inclusiv sectorului, analizează riscurile de corupție și elaborează rapoarte, cooperează cu organizațiile internaționale pentru implementarea politicilor anticorupție. În prezent autoritatea este în proces de operaționalizare.  URL: <https://www.nomoplatform.cy/bills/o-peri-tis-systasis-kai-leitoyrgias-anexartitis-archis-kata-tis-diafthoras-nomos-toy-2019/>  <https://commission.europa.eu/system/files/2022-07/31_1_194047_coun_chap_cyprus_en.pdf>  Cipru implementează un Plan de acțiune anticorupție, fiind proiectat pentru perioada 2021-2026 și având la bază trei principii: statul de drept, transparența și răspunderea/ responsabilitatea”. Acesta a fost elaborat de Ministerul Justiției și Opiniei Publice și aprobat de Guvern în 2019 cu scopul de a implementa o mult mai amplă Strategie națională anticorupție. Planul are 3 piloni principali: Primul se referă la „Educație - Conștientizare – Prevenire” care pune accent pe noua generație și își propune activități de educare și conștientizare continuă pentru a reduce oportunitățile pentru corupție și prevenirea cauzelor ei. Măsurile vizează o schimbare de comportament și mentalitate pentru a consolida sentimentul de apartenență la societate și pentru a avea o bună administrare a resurselor publice. Acest pilon mizează și pe participarea actorilor non-guvernamentali în acest demers. Al doilea pilon se axează pe „întărirea instituțiilor și protejarea justiției prin consolidarea și implementarea cadrului legal împotriva corupției”. Acesta din urmă se bazează pe instrumente de control și proceduri a căror implementare trebuie să fie mai eficientă și mai promptă. Nu în ultimul rând, cel de-al treilea pilon se referă la „Supraveghere, Evaluare a Riscurilor și Informare a Societății Civile”. În acest sens, una dintre măsuri prevede crearea unor structuri de supraveghere și control pentru procesul de implementare a planificării, care s-a concretizat în înființarea Autorității Independente Anticorupție, și monitorizarea în timp real a eficacității măsurilor de conformitate cu regulile de bună guvernare.  URL: <https://exandas.presidency.gov.cy/Justice> |

***Republica Cehă***

**Agenții și autorități competente în prevenirea și combaterea corupției: Oddělení boje s korupcí, Odbor hodnocení dopadů regulace, Úřad vlády České republiky, Rada vlády pro koordinaci boje s korupcí**

|  |
| --- |
| Departamentul Anticorupție (Oddělení boje s korupcí) face parte din Direcția Conflict de Interese și Anticorupție din cadrul Secției de Coordonare Anticorupție a Ministerului Justiției din Republica Cehă. Scopul acestui departament este coordonarea activităților instituțiilor publice în lupta împotriva corupției, inclusiv îndeplinirea sarcinilor de elaborare a măsurilor de intervenție. În acest sens, departamentul oferă suport metodologic. Departamentul asigură îndeplinirea obligațiilor stabilite în convențiile internaționale ratificate de Cehia, inclusiv a celor rezultate din apartenența Ministerului Justiției la mecanisme internaționale de evaluare: UE și Consiliul Europei. Printre atribuțiile Departamentului Anticorupție se numără:   * elaborează analize cu privire la măsuri posibile de reducere a riscurilor de corupție în activitatea administrației publice și de creștere a transparenței instituționale, pornind de la bunele practici internaționale; * asigură secretariatul Consiliului Guvernului pentru coordonarea luptei împotriva corupției (Rada vlády pro koordinaci boje s korupcí) și a comitetelor de lucru ale acestora, precum și a comitetului de lucru al prim-ministrului pentru coordonarea luptei împotriva corupției; * asigură secretariatul Grupului de coordonare interdepartamental pentru lupta împotriva corupției; * elaborează metodologii și coordonează evaluarea impactului reglementărilor la nivelul administrației publice centrale din perspectiva riscurilor de corupție; * asigură îndeplinirea obligațiilor stabilite prin convențiile internaționale ratificate de Cehia, prin mecanismele internaționale de evaluare, în special Grupul de state împotriva corupției (GRECO) al Consiliului Europei, Grupul de lucru împotriva corupției al OCDE și Grupul de monitorizare a implementării Convenției ONU împotriva corupției; * coordonează activitățile asociate aprtenenței republice Cehe la Open Government Partnership; * coordonează implementarea Programului-cadru departamental intern anticorupție; * desfășoară activități de informare cu privire la normele cuprinse de Codul de Etică pentru angajații Ministerului Justiției; primește sesizări scrise sau telefonice cu privire la încălcările legii, evaluează conținutul acestora în cooperare cu autoritățile de aplicare a legii, autoritățile administrației publice centrale relevante și alte instituții și le procesează în conformitate cu competențele Ministerului Justiției; * asigură activități de educație și formare în domeniul evaluării riscului de corupție și al luptei împotriva corupției în cadrul administrației publice.   URL: <https://korupce.cz/o-nas/>  <https://commission.europa.eu/system/files/2022-07/12_1_193978_coun_chap_czechia_en.pdf>  Consiliului Guvernului pentru coordonarea luptei împotriva corupției (Rada vlády pro koordinaci boje s korupcí), anterior menționat, este un organism constituit în 2014 din:  Prim-ministru și o serie de miniștri precum ministrul legislației, cel al justiției, ministrul de interne, miniștrii de finanțe, sănătate, dezvoltare regională, directorul Oficiului Național Central împotriva Crimei Organizate al Serviciului de Poliție Criminală și Investigații (NCOZ), directorul Inspecției Generale a Forțelor de Securitate, președintele Uniunii Orașelor, președintele Asociației Regiunilor, președintele Camerei de Comerț și 7 reprezentanți ai organizațiilor neguvernamentale, mediului academic și asociațiilor profesionale. Consiliul coordonează și evaluează problematica luptei împotriva corupției și, pe baza constatărilor din acest domeniu, înaintează guvernului propuneri pentru adoptarea de măsuri care să conducă la reducerea riscului de corupție și creșterea transparenței în cadrul activităților administrației publice. Consiliul este organizat pe comisii după cum urmează: Comisia pentru Managementul Economic al Proprietății de Stat; Comisia pentru guvernare deschisă și transparență a administrației de stat; Comisia de avertizare în interes public; Comitetul pentru conflicte de interese; Comisia de analiză; Comisia de lobby.  URL: <https://korupce.cz/rada-vlady/>  Strategia actuală de luptă împotriva corupției a Guvernului republicii Cehe acoperă perioada 2018-2022 și reprezintă al cincilea ciclu strategic din 2006 în prezent. Aceasta se întemeiază pe planuri de acțiune anuale. Aceasta este împărțită pe domenii prioritare pornind de la angajamentele internaționale ale Republicii Cehe și sunt după cum urmează: un executiv eficient și independent; transparență și acces deschis la informații; managementul economic al proprietății de stat; dezvoltarea societății civile. Planurile de acțiune sunt aprobate prin hotărâre de guvern în anul anterior implementării acestuia, iar după implementare face obiectul unei evaluări detaliate separate, care este finalizată până în luna martie a anului următor. De pildă, planul 2021-2022 a fost adoptat în luna decembrie 2020, iar evaluarea are ca termen luna martie 2023. Acesta a inclus măsuri precum: adoptarea proiectului de lege privind protecția avertizorilor în interes public, proiectului de lege privind lobby-ul și implementarea recomandărilor Grupului de state împotriva corupției al Consiliului Europei (GRECO), de exemplu prin modificarea Legii cu privire la instanțe și judecători.  URL: <https://korupce.cz/protikorupcni-dokumenty-vlady/na-leta-2018-az-2022/2021-2022/> |

***Danemarca***

**Agenții și autorități competente în prevenirea și combaterea corupției: Justitsministeriet, Rigsadvokaten, Rigsrevisionen, Folketingets Ombudsmand**

|  |
| --- |
| Sistemul anticorupție danez este unul bazat pe implicarea mai multor autorități fără să existe o autoritate specializată pentru prevenirea sau combaterea corupției, precum și faptul că nu există nici o strategie dedicată. De pildă, aceste autorități sunt formate din: Agenția pentru Muncă și Competență (Medarbejder- og Kompetencestyrelsen) și biroul Prim-Ministrului care au responsabilități în ceea ce privește promovarea integrității în rândul funcționarilor publici și miniștrilor, Ministerul de Justiție, care asigură cooperarea între autoritățile naționale în elaborarea măsurilor anticorupție, Oficiul Național de Audit (Rigsrevisionen). Acesta din urmă este o instituție independentă aflată în subordinea Parlamentului Danez, care verifică modul de cheltuire a banilor publici (audit financiar), precum și dacă agențiile și companiile finanțate de stat respectă legile și reglementările aplicabile (auditul de conformitate) și dacă administrația respectă principiile economicității, eficienței și eficacității (auditul de management). Procurorul de Stat pentru Crime Economice și Internaționale Grave (Statsadvokaten For Særlig Økonomisk og International Kriminalitet - SØIK) a fost împărțit din ianuarie 2022 în două entități: Unitatea Națională Specială de Criminalitate (SCU) și Procurorul de Stat pentru infracțiuni speciale (SPSCU). Transpunerea directivei privind protecția avertizorilor în interes public s-a făcut în Danemarca în 2021 prin învestirea cu noi atribuții aferente canalului extern de raportare a Agenției Daneze de Protecție a Datelor. Atribuții pentru investigarea sesizărilor făcute de cetățeni are totodată și Ombudsmanul Parlamentar (Folketingets Ombudsmand). Concluziile pentru Danemarca ale Raportului privind statul de drept și ale Semestrului European arată că aceasta tergiversează sau respinge unele dintre recomandările GRECO invocând că sistemul de integritate danez, care pornește de la principii și etică organizațională, este încă funcțional, din moment ce Danemarca este considerată în indicii de percepție una dintre cele mai puține corupte țări din lume.  URL: <https://www.justitsministeriet.dk/>  <https://anklagemyndigheden.dk/en>  <https://uk.rigsrevisionen.dk/>  <https://en.ombudsmanden.dk/>  <https://commission.europa.eu/system/files/2022-07/14_1_193981_coun_chap_denmark_en.pdf> |

***Estonia***

**Agenții și autorități competente în prevenirea și combaterea corupției: Justiitsministeerium - Korruptsiooni ennetuse nõukogu**

|  |
| --- |
| Activitatea anticorupție în Estonia este asigurată de Ministerul de Justiție prin Consiliul de prevenire a corupției (Korruptsiooni ennetuse nõukogu) care analizează activitățile anticorupție și face propuneri ministrului. De asemenea, în cadrul ministerului funcționează Departamentul de politică penală (Kriminaalpoliitika osakond) care are ca obiectiv pregătirea hotărârilor de politică penală pentru guvern. Acesta efectuează analize și studii pentru a fundamenta politica penală a Guvernului și monitorizează performanța autorităților penale pentru a afla dacă și cum sunt implementate politicile guvernamentale. Acest lucru se realizează prin analize statistice, audituri operaționale și studii științifice. Scopul monitorizării nu este doar controlul, ci oferă și informații despre nevoile de reformă în domeniu. Activitatea de investigare a faptelor de corupție este asigurată de un oficiu specializat al Poliției Judiciare (Keskkriminaalpolitsei).  URL: <https://www.korruptsioon.ee/et>  <https://www.kriminaalpoliitika.ee/et/kriminaalpoliitika/kriminaalpoliitika-osakond>  <https://commission.europa.eu/system/files/2022-07/18_1_194002_coun_chap_estonia_en.pdf>  Estonia implementează o lege de prevenire a corupției (<https://www.riigiteataja.ee/en/eli/ee/521082014007/consolide/current>), precum și un plan de acțiune pentru perioada 2021-2025, fiind a cincea etapă strategică din 2004 și până în prezent. În timp ce legea clarifică câteva elemente legate de statatul funcționarilor publici și faptele de corupție (situațiile de conflicte de interese și incompatibilitate în corespondent cu legislația românească, inclusiv declararea intereselor și formele de răspundere), planul are o abordare multidimensională. Acesta se întemeiază pe 8 domenii prioritare, cărora le corespund sub-domenii și măsuri de intervenție/ activități. Cele 8 domenii prioritare sunt: transparentizarea activităților statului, **transparentizarea activităților administrației publice locale**, un mediu de afaceri corect, conștientizare, protecția avertizorilor în interes public, transparență în sectoare prioritare (mediu, sănătate, sport, servicii sociale), investigarea faptelor de corupție și evaluarea impactului politicilor anticorupție. Printre activitățile propuse, cu titlu de exemplu, se numără: elaborarea instrucțiunilor pentru evitarea conflictelor de interese, reglementarea activității de lobby, evaluarea progresului în implementarea măsurilor anticorupție pe baza unor liste de verificare, îmbunătățirea legii pentru prevenirea corupției, la fel și legislația în domeniul achizițiilor publice, derularea de programe de instruire, implementarea și difuzarea modelului de analiză de risc (inclusiv în companiile de stat), transpunerea directivei și implementarea legii privind protecția avertizorilor în interes public, implementarea sondajelor de opinie cu privire la corupție, dezvoltarea rețelei practicienilor și părților interesate și extinderea ei.  URL: <https://www.korruptsioon.ee/sites/www.korruptsioon.ee/files/elfinder/dokumendid/korruptsioonivastane_tegevuskava_16.02.pdf>  <https://www.korruptsioon.ee/sites/www.korruptsioon.ee/files/elfinder/dokumendid/anticorruptionactionplan20212025.pdf> |

***Finlanda***

**Agenții și autorități competente în prevenirea și combaterea corupției:**

**Oikeusministeriö / Justitieministeriet, Keskusrikospoliisi / Centralkriminalpolisen, Poliisihallitus / Polisstyrelsen, Sisäministeriö / Inrikesministeriet, Valtakunnansyyttäjänvirasto / Riksåklagarämbetet**

|  |
| --- |
| Ministerul Justiției funcționează ca organism național de coordonare pentru activitatea anticorupție în Finlanda. În această calitate, Ministerul coordonează proiecte de dezvoltare legate de combaterea și prevenirea corupției, sprijină alte autorități în eforturile lor anticorupție și coordonează rețeaua de cooperare anticorupție care promovează activitatea anticorupție la nivel național. Diferitele departamente și unități ale Ministerului Justiției sprijină și completează această activitate în propriile domenii de responsabilitate:   * Departamentul de Politică Penală este responsabil pentru implementarea recomandărilor naționale și internaționale anticorupție. * Unitatea pentru Democrație, Limbă și Drepturi Fundamentale ține registrul de vot și participă la activitățile de combatere a corupției legate de procesul electoral. * Departamentul de redactare a legii este responsabil de evaluarea și elaborarea legislației anticorupție. * Departamentul de Administrare Judiciară este responsabil, printre altele, de reformarea legislației care guvernează sistemul judiciar și de organizarea judecătorilor.   Ministerul Justiției participă, de asemenea, la cooperarea internațională în domeniul combaterii și prevenirii corupției, de exemplu în cadrul Organizației pentru Cooperare și Dezvoltare Economică (OCDE), Consiliul Europei, Națiunile Unite și Uniunea Europeană. Finlanda este un stat parte la convențiile anticorupție ale organizațiilor internaționale menționate mai sus, iar Ministerul Justiției este autoritatea centrală desemnată în sensul acestor convenții. În afara Ministerului Justiției, mai multe autorități au atribuții în prevenirea și combaterea corupției, fără a exista o autoritate specializată doar în acest domeniu.  Ministerul Finanțelor participă la activitatea anticorupție prin politicile de promovare a eticii și valorilor din cadrul administrației publice. Ministerul Finanțelor elaborează ghiduri pentru funcționarii publici și este responsabil de elaborarea legislației care reglementează activitatea funcționarilor publici. Ministerul Finanțelor, de asemenea, coordonează Parteneriatul pentru guvernare deschisă la care Finlanda a aderat în 2013.  Ministerul de Interne prin Poliția Judiciară și Biroul Național de Anchetă, apoi Procuratura au atribuții în monitorizarea, depistarea și prevenirea cazurilor de corupție. Unitatea de Informații Financiare (FIU), Oficiul Național de Audit a Finlandei (NAOF), Autoritatea finlandeză pentru Concurență și Consumatori (FCCA), precum și Ombudsmanul Parlamentar au de asemenea atribuții în acest sens.  Sub coordonarea Ministerului Justiției, în 2002, a fost creată rețeaua de cooperare anticorupție formată din ministerele relevante, poliția, procuratura, mediul de afaceri, industrie și organizațiile neguvernamentale. Rețeaua are ca responsabilități: promovarea eforturilor anticorupție, pregătirea unei strategii anticorupție și a unui plan de acțiune pentru Finlanda și promovarea implementării acestora, creșterea gradului de conștientizare cu privire la corupție, importanța eforturilor anticorupție și a liniilor directoare anticorupție în guvernul central, municipalități și sectorul privat, monitorizarea și promovarea implementării convențiilor internaționale anticorupție și a altor obligații internaționale, participarea la definirea pozițiilor Finlandei în chestiuni legate de corupție și prevenirea acesteia și producerea de informații pentru a sprijini procesul decizional, urmărirea și promovarea cercetărilor privind corupția.  URL: <https://oikeusministerio.fi/en/anti-corruption-activities>  <https://korruptiontorjunta.fi/en/combating-corruption-in-finland>  <https://commission.europa.eu/system/files/2022-07/58_1_194044_coun_chap_finland_en.pdf>  Finlanda a adoptat prima strategie națională anticorupție în 2021. Prin această strategie, Finlanda și-a propus intensificarea luptei împotriva corupției pe termen scurt și pe termen lung, construirea unei societăți în care corupția nu este tolerată. Principalele ei obiective fac referire la: angajamentul administrației publice și a factorilor politici de a combate eficient corupția; promovarea măsurilor de detectare a corupției și transparentizarea procesului decizional; îmbunătățirea capacității de a-i trage la răspundere pe cei care s-au implicat în practici corupte și conștientizarea situației naționale a corupției și a efectelor sale negative. Implementarea Strategiei anticorupție este susținută printr-un plan de acțiune pentru perioada 2021–2023. Măsurile includ, printre altele, îmbunătățirea cooperării dintre autorități, creșterea gradului de conștientizare cu privire la corupție, descoperirea cazurilor de corupție, analiza legislației anticorupție în vederea îmbunătățirii acesteia. Planul este compus din 77 de măsuri punctuale organizate pe domenii prioritare după cum urmează:   * Consolidarea și clarificarea autorităților de prevenire și combatere a corupției și îmbunătățirea cooperării dintre părțile implicate; * Creșterea gradului de conștientizare a corupției; * Creșterea transparenței; * Încurajarea sesizării faptelor de corupție; * Analizarea și dezvoltarea legislației anticorupție; * Promovarea cercetării legate de corupție și prevenirea acesteia;   URL: <https://korruptiontorjunta.fi/en/anti-corruption-strategy> |

***Franța***

**Agenții și autorități competente în prevenirea și combaterea corupției:**

**Agence française anticorruption, Haute Autorité pour la transparence de la vie publique, Procureur National Financier**

|  |
| --- |
| Agenția Franceză Anticorupție (AFA) este o autoritate națională creată în 2016 cu scopul de a asigura transparența, lupta împotriva corupției și modernizarea vieții economice. Plasată pe lângă Ministrul Justiției și Ministrul responsabil de buget, ajută autoritățile competente să prevină și să detecteze acte de corupție, trafic de influență, deturnare de fonduri, delapidare și favoritism. Expertiza acesteia poate fi solicitată de către instanțe, companii mari, administrații sau comunități. AFA este condusă de un magistrat numit prin decret al Președintelui Republicii pentru un mandat de director, de șase ani, care nu poate fi reînnoit. De asemenea, la conducerea AFA se află un Consiliu Strategic, prezidat de director, ce se întrunește cel puțin o dată pe an pentru a defini strategia generală a Agenției. Acest consiliu este compus din 8 membri, doi membri numiți de ministrul justiției, doi de ministrul responsabil de buget, doi de ministrul afacerilor externe și de ministrul de interne. Agenția Franceză Anticorupție a înlocuit Serviciul Central pentru Prevenirea Corupției (SCPC), beneficiind în același timp de o consolidare a competențelor sale. Agenția are o putere administrativă de control care îi permite să verifice implementarea și eficacitatea mecanismelor de conformitate anticorupție implementate, în special de companii, instituții publice centrale sau autorități locale. Agenția Franceză Anticorupție include o Comisie de Sancțiuni care are în componență 6 membri titulari și 6 supleanți, câte doi numiți de vicepreședintele Consiliului de Stat, primul președinte al Curții de Conturi (dintre consilierii superiori ai instituției) și de primul președinte al Curții de Casație. Mandatul lor este de 5 ani.  Printre atribuțiile agenției se numără cele de consiliere, asistență și control. În mod punctual, AFA este responsabilă pentru: elaborarea de recomandări și ghiduri practice care, împreună cu legea Sapin II și decretele sale de aplicare, constituie reperul francez anticorupție; desfășurarea de acțiuni de conștientizare și formare cu toate tipurile de actori, publici sau privați; oferirea, la cererea acestora, de sprijin actorilor publici sau privați pentru implementarea sistemului lor anticorupție și verificarea sesizărilor acestora; verificarea, în temeiul articolelor 3 și 17 din legea Sapin II, a existenței și eficacității sistemelor anticorupție puse în aplicare de actorii publici și marile companii.  AFA poate întreprinde acțiuni de control asupra tuturor instituțiilor și autorităților publice, dar și asupra companiilor din sectorul privat, inclusiv corporații, cu sediul în Franța, dacă acestea au cifre de afaceri mai mari de 100 de milioane de Euro sau cel puțin 500 de angajați. În cazul constatării unei încălcări, directorul AFA comunică persoanei raportul de inspecție și îi dă posibilitatea de a-și prezenta observațiile scrise în termen de două luni. La sfârșitul acestei perioade, acesta poate decide dacă dă un avertisment sau sesizează Comisia de Sancțiuni. Aceasta poate să ceară companiei să adapteze procedurile interne de conformitate, în linia recomandărilor pe care le transmite, într-un termen pe care îl stabilește, dar mai mic de 3 ani sau poate dispune aplicarea unei sancțiuni financiare de până la 200.000 de euro pentru persoanele fizice și de până la 1 milion de euro pentru persoanele juridice. Totodată, poate dispune publicarea, difuzarea sau afișarea hotărârii sale, pe cheltuiala persoanei fizice sau juridice sancționate.  Tot AFA oferă asistență autorităților franceze competente pentru definirea și implementarea poziției franceze în cadrul organizațiilor internaționale (OCDE, GRECO, UNODC, G20), precum și acțiuni de cooperare, sprijin și suport tehnic cu autoritățile străine care lucrează pentru prevenirea corupției.  URL: <https://www.agence-francaise-anticorruption.gouv.fr/fr>  În 2016 a fot creată și Haute Autorité pour la transparence de la vie publique (Înalta Autoritate de Transparență în Viața Publică) care își propune să promoveze integritatea publică în Franța. Între 1988 și 2013, această misiune a fost încredințată unei comisii administrative, Comisia pentru transparența financiară a vieții politice. Înalta Autoritate promovează integritatea și exemplaritatea funcționarilor publici, monitorizează etica funcționarilor publici, supraveghează activitățile de lobby și promovează o cultură a integrității. Înalta Autoritate este o „autoritate administrativă independentă”, afiliată Guvernului pentru chestiuni bugetare, dar are autonomie financiară. Instituția nu răspunde în fața puterii executive și este supusă exclusiv auditului Curții Supreme de Conturi și Parlamentului (de exemplu audieri, comisii parlamentare de anchetă) și controlului instanțelor administrative și judiciare. Pentru a-i garanta independența, Înalta Autoritate este compusă dintr-un organ colegial format din treisprezece membri responsabili cu luarea principalelor decizii ale instituției. Pe lângă Președintele său, numit de Președintele Republicii Franceze, organul colegial e format din șase membri ai celor mai înalte organe judiciare ale Franței (Curtea Supremă de Conturi, Curtea de Casație, Consiliul de Stat). În plus, Președintele Adunării Naționale, Președintele Senatului și Guvernul numesc fiecare câte două persoane. Membrii servesc un mandat nereînnoibil și nerevocabil și nu pot nici să primească, nici să solicite ordine sau instrucțiuni de la Guvern.  Înființarea Înaltei Autorități a avut în vedere executarea controlului declarațiilor de avere și interese, prevenirea conflictelor de interese, consilierea funcționarilor sau administrațiilor publice și promovarea transparenței în viața publică. De la crearea sa, mai multe legi i-au extins domeniul de aplicare și atribuțiile. Printre acestea, legea din 9 decembrie 2016 privind transparența, lupta împotriva corupției și modernizarea vieții economice, a instituit registrul de lobby public online pentru a informa cetățenii cu privire la relațiile dintre lobbiști și autoritățile publice. În 2017, odată cu legea „încrederii în viața politică”, Înalta Autoritate primește declarația de interes de la candidații la alegerile prezidențiale, pe lângă declarația de avere. De asemenea, trebuie să fie informată atunci când un membru al Guvernului sau un ales local important angajează un membru al familiei sale extinse (angajarea unui membru al familiei restrânse este interzisă). Legea din 6 august 2019 privind transformarea funcției publice a conferit Înaltei Autorități noi competențe de control de etică și consiliere cu privire la funcționarii publici, redefinindu-și sfera de acțiune. Încă de la crearea sa, Înalta Autoritate monitorizează pantouflage-ul în rândul funcționarilor publici de rang înalt, inclusiv miniștri. Odată cu desființarea Comitetului de Etică al funcției publice și transferul diferitelor atribuții ale acestuia către Înalta Autoritate, aceasta monitorizează și pantouflage-ul apărut în rândul funcționarilor publici indiferent de rang.  URL: <https://www.hatvp.fr/en/high-authority/institution/>  <https://commission.europa.eu/system/files/2022-07/25_1_194023_coun_chap_france_en.pdf>  Agenția Franceză Anticorupție implementează un plan multianual anticorupție, acoperind perioada 2020-2022. Proiectul de plan multianual este primul exercițiu de acest tip din Franța și a fost însoțit de o consultare publică în a doua etapă a implementării în vederea analizării progresului și a rezultatelor în implementarea planului. Acesta este împărți pe 4 axe sau priorități:   * O mai bună înțelegere și detectare a corupției prin optimizarea utilizării datelor, iar în acest scop planul prevede consolidarea colectării și transparenței datelor referitoare la fenomenele de corupție, îmbunătățarea utilizării acestor date, profitând de data mining și analiza activităților pentru a înțelege mai bine fenomenele de corupție și domeniile de risc; * Instruirea și conștientizarea actorilor publici, demnitarilor și funcționarilor expuși la corupție, dar și a celor implicați în depistarea actelor de corupție; * Cea de-a treia axă este împărțită în alte cinci sub-priorități cu termen până în 2022: sprijinirea implementării programelor anticorupție în toate ministerele, precum și în autoritățile din teritoriu; promovarea integrității în organizațiile și evenimentele sportive; susținerea companiilor în efortul de a adopta standardul francez anticorupție și încurajarea utilizării conformității anticorupție ca pârghie pentru competitivitate; sancționarea mai eficientă a abaterilor; * Promovarea sistemului francez anticorupție la nivel internațional.   <URL:https://www.agence-francaise-anticorruption.gouv.fr/files/files/Plan%20national%20pluriannuel%202020-2022.pdf> |

***Germania***

**Agenții și autorități competente în prevenirea și combaterea corupției:**

**Bundesministerium des Innern / Referat O4**

|  |
| --- |
| Germania are mai multe autorități responsabile pentru prevenirea corupției la nivel federal, principalul actor instituțional fiind însă Ministerul Federal de Interne, la care se alătură și Instituția Supremă de Audit. Atribuții pentru dezvoltarea și coordonarea implementării politicilor anticorupție la nivelul landurilor sunt deținute de cele 15 ministere de interne, care aliniază aceste politici la cadrul de reglementare anticorupție de la nivel federal. Atribuții în domeniu au și Curtea Federală de Conturi și Curțile de Conturi la nivelul landurilor, jucând un rol preventiv în monitorizarea cheltuielilor publice. În ceea ce privește combaterea corupției, Germania are un sistem descentralizat, cele 16 landuri sunt responsabile de investigarea și urmărirea penală a corupției. Unele landuri au poliție și parchete specializate pentru combaterea corupției, altele nu. Oficiul Federal de Poliție Criminală joacă un rol în schimbul de informații între nivelul național și cel internațional, dar și cu autoritățile de la nivel local, anume oficiile de poliție la nivelul landurilor.  URL:<https://www.bmi.bund.de/EN/topics/administrative-reform/corruption-prevention/integrity-node.html>  <https://commission.europa.eu/system/files/2022-07/16_1_193990_coun_chap_germany_en.pdf>  La nivelul legislației federale în domeniul prevenirii și combaterii corupției, documentul de referință este Directiva Guvernului Federal pentru prevenirea corupției în Administrația Federală, adoptată în 2004. Documentul stabilește linii directoare de intervenție pentru autoritățile federale și de la nivelul landurilor precum: identificarea domeniilor vulnerabile la corupție, implementarea analizelor de risc, transparentizarea deciziilor publice, stabilirea responsabililor și pregătirea acestora, conștientizarea, educația și instruirea, controlul, investigarea suspiciunilor de corupție. De asemenea, directiva stabilește linii directoare în ceea ce privește asigurarea competiției loiale, implementarea clauzelor anticorupție și gestionarea contractelor publice. Potrivit Raportului privind statul de drept si Semestrului European pentru Germania, perioada 2022-2023 este așteptată revizuirea directivei în sensul includerii unor obligații referitoare la consultarea părților interesate și interdicțiile privind acceptarea de favoruri și cadouri.  URL:<https://www.verwaltungsvorschriften-im-internet.de/bsvwvbund_30072004_O4634140151.htm>  <https://commission.europa.eu/system/files/2022-07/16_1_193990_coun_chap_germany_en.pdf> |

***Grecia***

**Agenții și autorități competente în prevenirea și combaterea corupției: Εθνική Αρχή Διαφάνειας**

|  |
| --- |
| Autoritatea Națională pentru Transparență este principala autoritate competentă în prevenirea și combaterea corupției. A fost înființată în 2019 ca autoritate independentă cu scopul sporirii transparenței, integrității și responsabilității în administrația publică și al prevenirii, descurajării și descoperirii faptelor de corupție în aceste instituții. ANT are ca obiectiv strategic dezvoltarea și implementarea unui cadru de politică anticorupție, bazat pe recomandări internaționale și bune practici. Autoritatea se bucură de independență operațională, autonomie administrativă și financiară, nefiind supusă controlului sau supravegherii de către organisme guvernamentale sau alte entități administrative. ANT se află sub control parlamentar. Instituția este condusă de un președinte, un guvernator și un consiliu director și este compusă din cinci structuri de audit și un secretariat general. Activitatea ANT se bazează pe activități de control asupra tuturor instituțiilor de la nivelul administrației publice centrale și locale, companiilor de stat, precum și companiilor și entităților private care au relații contractuale cu instituțiile de stat. Activitățile de control și auditare din care rezultă săvârșirea unor infracțiuni sunt continuate în acord cu legea penală de către Procurorul Public. În ceea ce privește atribuțiile de prevenire, ANT și asumat angajamentul dezvoltării unui sistem național de integritate prin implementarea unor planuri de acțiune. Planul pentru perioada 2022-2025 urmează unui plan inițial implementat în perioada 2018-2021. ANT asigură cooperarea la nivel internațional în domeniul prevenirii și combaterii corupție.  URL: <https://aead.gr/en/>  <https://aead.gr/images/essays/AnnualReport2020-ENG-web_v2.pdf>  ANT veghează asupra implementării Planului de acțiune anticorupție 2021-2025 care reprezintă cadrul strategic în domeniu la nivel național. Acesta a fost dezvoltat cu participarea părților interesate și are ca obiective generale: consolidarea încrederii cetățenilor în instituțiile statului; un climat stabil pentru investiții și îmbunătățirea scorului Greciei în indicii internaționali și europeni. Planul este împărțit în trei piloni, fiecăruia corespunzându-i un obiectiv strategic, din care decurg obiective specifice. Cei trei piloni sunt: integritate – prevenție- răspundere; control; publicitate, informare, conștientizare. Cele trei obiective strategice sunt: îmbunătățirea cadrului de investigare și control pentru combaterea corupției și a fraudei; creșterea integrității, responsabilității și transparenței; implicarea cetățenilor în lupta împotriva corupției și dezvoltarea unei culturi a toleranței zero la corupție. Obiectivele specifice ale planului vizează: îmbunătățirea cadrului de reglementare, promovarea dezvoltării și coordonări în domeniul planificării strategice și al politicilor; informare, conștientizare și participarea cetățenilor; digitalizare și dezvoltarea capacității operaționale. Printre acțiunile propuse de plan se numără: codificarea legislației, transpunerea la zi a directivelor europene, reglementări în domeniile cu risc crescut la corupție, audituri bazate pe risc, creșterea eficienței organismelor de control și audit, standardizarea metodologiilor, implementarea codurilor de etică, instruiri, modernizarea și extinderea infrastructurii digitale, folosirea AI în analizele de risc, crearea parteneriatelor pentru integritate, campanii de educare.  <URL:https://commission.europa.eu/system/files/2022-07/21_1_194014_coun_chap_greece_en.pdf>  <file:///C:/Users/Andreea/Downloads/handbook%20of%20good%20practices%20in%20the%20fight%20against%20corruption-DR0723008ENN.pdf> |

***Ungaria***

**Agenții și autorități competente în prevenirea și combaterea corupției: Nemzeti Védelmi Szolgálat Korrupciómegelőzési Főosztály**

|  |
| --- |
| Ministerul de Interne este responsabil pentru coordonarea generală a măsurilor anticorupție, politica și supravegherea Serviciului Național de Protecție (Nemzeti Védelmi Szolgálat sau NVSZ). În calitate de agenție de aplicare a legii, Serviciul Național de Protecție se ocupă de depistarea infracțiunilor în cadrul poliției, organelor de drept și alte agenții guvernamentale, inclusiv prin testele de integritate pentru funcționarii publici. O divizie mai mică din ServiciulNațional de Protecție are sarcina de prevenire a corupției, inclusiv cooperarea intra guvernamentală și evaluarea strategiei anticorupție și planurilor de acțiune. În 2014 a fost înființat în cadrul NVSZ, Korrupciómegelőzési Főosztály sau Departamentul pentru prevenirea corupției (KFM) care are ca rol planificarea strategică, suportul metodologic, evaluarea riscurilor, participarea la dezvoltarea sistemului de management al integrității, dezvoltarea și implementarea de campanii de sensibilizare și informare și contribuirea la îndeplinirea obligațiilor care decurg din cooperarea internațională.  Poliția investighează corupția din sectorul privat și infracțiunile economice legate de corupție. Investigarea cazurilor de corupție din sectorul public intră în competența exclusivă a diviziei de investigații a Procuraturii Generale și a celor cinci birouri regionale ale acesteia. Procuratura este susținută de unitățile de anchetă ale poliției și ale Serviciului Național de Protecție și supraveghează investigațiile efectuate de alte organisme de control, inclusiv Administrația Națională a Taxelor și Vămilor. Oficiul de Audit de Stat contribuie la prevenirea corupției prin controlul gestiunii financiare a fonduri publice, monitorizarea conformității companiilor de stat cu privire la obligațiile de transparență, precum și prin auditul financiar al finanțării partidelor politice și campaniilor electorale.  URL: <https://corruptionprevention.gov.hu/introduction>  <https://commission.europa.eu/system/files/2022-07/40_1_193993_coun_chap_hungary_en.pdf>  Ungaria implementează un Program de Prevenire a Corupției pentru Administrația Publică din 2012, fiind continuat cu un ciclu strategic pentru perioada 2015-2018, denumit Programul Național Anticorupție, care a extins aria de intervenție și către cetățeni și mediul privat. Programele sunt implementate prin intermediul unor planuri de acțiune, iar actualul pentru perioada 2020-2022 are ca scop consolidarea cadrului pentru recunoașterea și gestionarea în timp util a situațiilor de corupție, precum și tratarea efectelor corupției. Planul are trei direcții de intervenție: bazate pe tehnologie, pe reguli și pe valori. Măsurile subscrise fiecărei direcții de intervenție vizează, dar fără a se limita la: digitalizarea pentru scăderea interacțiunii între funcționarii publici și cetățeni, analize de risc, amplificarea controalelor interne, activități de conștientizare.  URL: <https://korrupciomegelozes.kormany.hu/download/f/ff/92000/STRAT%C3%89GIA%20k%C3%B6zz%C3%A9tett.pdf> |

***Irlanda***

**Agenții și autorități competente în prevenirea și combaterea corupției: Tackling Bribery and Corruption - A Cross-Departmental Approach by the Irish Government to Raise Awareness of Bribery and Corruption**

|  |
| --- |
| Irlanda este unul dintre statele în care dezvoltarea și implementarea măsurilor anticorupție sunt dispersate între mai multe autorități. Responsabilitatea de prevenire, detectare, investigare și urmărire în justiție a corupției este împărțită între poliția națională (An Garda Síochána) și alte autorități. Acestea din urmă includ tribunale de anchetă, comisii de anchetă, inspectori, Banca Centrală a Irlandei, Comisia pentru standarde în funcția publică (SIPOC), autoritățile locale, Ombudsmanul, Comisiile parlamentare pentru interesele deputaților, Biroul Național de Criminalitate Economică al Gardei, Biroul bunurilor infracționale (CAB), Biroul Comisarilor de Venituri, Autoritatea Corporativă de Executare (CEA), Comisia pentru Concurență și Protecția Consumatorului, Controlorul și Auditorul General, Comisia de Conturi Publice și Directorul Procuraturii Publice.  În 2022 a fost înființat Consiliul Consultativ împotriva Criminalității Economice și Corupției ca urmare a unei analize derulate în 2017 de procurorul general și fostul ministru al justiției. Pe baza recomandărilor formulate, în 2021 a fost creat un plan de implementare cu 22 de acțiuni, printre care înființarea Consiliu Consultativ trans-sectorial, bazat pe parteneriat împotriva criminalității economice și a corupției pe lângă Guvernul Irlandei. Consiliul oferă consiliere și face propuneri cu privire la răspunsurile strategice și de politică și este responsabil pentru dezvoltarea unei strategii multianuale de combatere a criminalității economice și a corupției. Acesta este format din 19 membri și un președinte, după cum urmează: 13 membri provin din sectorul public, inclusiv din departamentele guvernamentale relevante, agențiile de aplicare și de reglementare, doi sunt reprezentanți ai intereselor întreprinderilor, sectorului financiar și angajatorilor și au o bună cunoaștere și înțelegere a problemelor specifice cu care se confruntă sectorul corporativ și financiar irlandez în legătură cu criminalitatea economică și corupția, doi membri sunt cadre universitare specializate în anticorupție, criminalitate economică sau un domeniu conex și doi sunt reprezentanți ai intereselor societății civile, în special a celor ale angajaților, consumatorilor, victimelor criminalității economice și corupției etc.  URL: <https://www.anticorruption.ie/about-us/>  <https://commission.europa.eu/system/files/2022-07/20_1_194011_coun_chap_ireland_en.pdf>  Planul anterior menționat și dezvoltat în 2021 ca urmare a analizei derulate în 2017, numită și Hamilton Review, servește drept baza cadrului strategic anticorupție în Irlanda. Planul de acțiune prevedea: înființarea Consiliului Consultativ împotriva Criminalității Economice și Corupției care să ofere consiliere și să facă propuneri privind răspunsurile strategice și de politică; prezentarea de către Consiliul Consultativ a unei strategii multianuală de combatere a criminalității economice și a corupției; dezvoltarea unui plan de resurse pentru nevoile pe termen lung ale Biroului Național de Criminalitate Economică, Autorității de Poliție și Departamentului de Justiție; îmbunătățirea cadrului legal pentru extinderea competențelor de cercetare penală disponibile în prezent doar pentru poliția națională și Comisarii de venituri și către alte organisme cu atribuții de a investiga criminalitatea economică și corupția.  Raportul privind statul de drept și Semestrul European pentru Irlanda arată că angajamentele stabilite prin planul de acțiune din 2021 se aflau încă în implementare.  URL:  <https://www.gov.ie/en/publication/be30e-review-group-report-on-structures-and-strategies-to-prevent-investigate-and-penalise-economic-crime-and-corruption/?referrer=http://www.justice.ie/en/JELR/Hamiliton_Review_Group_Report.pdf/Files/Hamiliton_Review_Group_Report.pdf> |

***Italia***

**Agenții și autorități competente în prevenirea și combaterea corupției: Autorità Nazionale Anticorruzione**

|  |
| --- |
| Autoritatea Națională Anticorupție este principala entitate responsabilă cu prevenirea corupție în sectorul administrației publice, care totodată coordonează și implementează Planul Național Anticorupție și supraveghează adoptarea planurilor locale de acțiune anticorupție pe trei ani. Unitatea Anticorupție a Poliției Financiare este responsabilă de cercetarea și prevenirea corupției ca organ specializat de aplicare a legii. Ca autoritate independentă a Băncii Italiei, Unitatea de Informații Financiare oferă sprijin parchetelor și cooperează cu Poliția Financiară în calitate de autoritate competentă pentru primirea rapoartelor de tranzacții financiare suspecte. Atribuții în combaterea corupției cu privire la procesul de alocare și implementare a resurselor din cadrul PNRR au fost, de asemenea, atribuite Curții de Conturi a Italiei.  Implementată cu scopul conformării cu articolul 6 din UNCAC, Autoritatea Națională Anticorupție este o entitate independentă, compusă din 5 membrii ale căror mandate de 6 ani nu pot fi reînnoite. Aceștia sunt propuși de Guvern și numiți de Președinte. ANAC raportează direct Parlamentului. Responsabilitățile ANAC sunt de a concepe strategia națională anticorupție, de a monitoriza implementarea acesteia la nivelul fiecărei entități publice, de a garanta transparența și integritatea în funcția publică și de a disemina o cultură bazată pe legalitate și integritate. **ANAC are autoritatea de a impune sancțiuni instituțiilor care nu implementează planurile de acțiune derivate din strategia anticorupție sau care nu implementează coduri de conduită.** Aceasta supervizează numirea ofițerilor pentru transparență și prevenirea corupției la nivelul fiecărei instituții, monitorizează respectarea obligațiilor legale impuse funcționarilor publici cu privire la conflictele de interese, dar și implementarea codurilor de conduită. ANAC este canalul extern de raportare pentru avertizorii în interes public și se asigură că standardele de transparență sunt respectate. În domeniul achizițiilor publice, ANAC supraveghează contractele de lucrări, servicii și bunuri, inclusiv cele regionale în anumite sectoare, verifică sistemul de calificare a operatorilor economici, oferă sprijin în pregătirea și gestionarea licitațiilor publice, îndeplinește funcția de reglementare în domeniul achizițiilor și sesizează instanțele de contencios-administrativ în cazul neregulilor constatate în legătură cu procedurile de achiziție și contractele publice. ANAC poate asigura reprezentarea la nivel internațional în forurile și grupurile anti-corupție din care Italia face parte: UNDOC, G20, G7, OECD, OSCE, GRECO, UE, Banca Monidială, OGP.  URL: <https://www.anticorruzione.it/>  <https://www.anticorruzione.it/documents/91439/2246461/ANAC+Tasks.pdf/560ea10b-2308-4877-d60b-6e3242eca017?t=1657887576910>  Legea nr. 190/2012 a introdus un sistem de management al riscului bazat pe planuri pe două niveluri: Planul Național Anticorupție adoptat la nivel național și Planul trienal pentru Transparența și Prevenirea Corupției adoptat de fiecare administrație publică la nivel descentralizat. Ambele planuri au mandate de trei ani, sunt actualizate anual și trebuie coordonate între ele și cu celelalte instrumente de planificare/programare adoptate de administrațiile publice. Planul Național Anticorupție oferă îndrumări și direcții care reglementează planurile trienale de transparență și prevenirea corupției. Actualizarea planului pentru 2022-2024 urmează direcțiile începute de etapele strategice anuale, dar stabilește și domenii prioritare precum:   * Actualizarea și formarea continuă a personalului în domeniul anticorupție și transparență; * Controale sporite asupra activităților de selecție a personalului; * Vigilență și controale mai stricte privind respectarea regulilor de neeligibilitate și incompatibilitatea numirilor sau conflicte de interese pentru tot personalul (de asemenea, cu referire la fenomene de „pantouflage”); * Colaborare mai mare cu ofițerii de conformitate atât în fazele de pregătire cât și de implementare a Planului; * Consolidarea integrării între Planul Național și Planul Trienal pentru Transparența și Prevenirea Corupției printr-un sistem de evaluare care detaliază specificul obiectivelor pentru transparență și prevenirea corupției; * Realinierea între Planul Național și Planul Trienal pentru Transparență și prevenirea corupției și, mai general, realizarea de planificări de performanță.   URL: <https://www.agenziacoesione.gov.it/wp-content/uploads/2022/06/Sintesi-del-piano-IT-EN.pdf> |

***Letonia***

**Agenții și autorități competente în prevenirea și combaterea corupției: Korupcijas novēršanas un apkarošanas birojs**

|  |
| --- |
| Cadrul instituțional pentru prevenirea și combaterea a corupției în Letonia are în prim plan Biroul pentru Prevenirea și Combaterea Corupției (KNAB). KNAB este un organism specializat responsabil cu investigarea infracțiunilor de corupție, dar și cu măsuri de prevenție. De asemenea, supraveghează respectarea regulilor de finanțare a partidelor politice și a asociațiilor acestora și monitorizează modul în care sunt respectate restricțiile stabilite pentru campaniile preelectorale, campaniile pre-referendum și consultările publice. Biroul pentru Prevenirea și Combaterea Corupției se află sub supravegherea Guvernului, care exercită supraveghere instituțională prin intermediul Prim-Ministrului. KNAB și-a început activitatea în 2002, când Parlamentul a numit primul șef al Biroului. În ceea ce privește prevenirea corupției, KNAB întocmește Strategia și Programul național de prevenire și combatere a corupției și coordonează cooperarea instituțiilor menționate în program pentru a asigura realizarea obiectivelor stabilite. Biroul dezvoltă metodologii pentru prevenirea și combaterea corupției în instituțiile guvernamentale naționale și locale, precum și în sectorul privat. Biroul pentru Prevenirea și Combaterea Corupției analizează practicile autorităților publice în prevenirea corupției și faptele de corupție pe care le detectează și prezintă propuneri pentru remedierea deficiențelor identificate. Biroul analizează proiecte de legi și reglementări, propune modificări la acestea și înaintează propuneri legislative. KNAB controlează prevenirea conflictelor de interese în activitățile funcționarilor publici, precum și respectarea interdicțiilor și restricțiilor suplimentare impuse funcționarilor. Odată depistate încălcări ale prevederilor Legii privind prevenirea conflictelor de interese în activitățile funcționarilor publici, Biroul pentru Prevenirea și Combaterea Corupției efectuează procedurile contravenționale pe care, potrivit legii, instituția are competența de a le aplica. Biroul pentru Prevenirea și Combaterea Corupției derulează și campanii de educare direcționate către diverse grupuri țintă, inclusiv funcționari publici și sectorul privat, pe teme anticorupție și informează publicul cu privire la deciziile luate de instituție, activitățile desfășurate și planificate, precum și alte subiecte.  Parchetul supraveghează cercetările preliminare ale infracțiunilor de corupție conduse de KNAB. Alte instituții cu competențe anticorupție sunt: Poliția, care investighează corupția în instituțiile private și frauda, Biroul de Securitate Internă, care investighează infracțiunile de corupție comise de oficialii din instituțiile din subordinea Ministerului de Interne, Consiliul de Securitate Internă al Serviciul Fiscal de Stat, care investighează infracțiunile comise funcționarii fiscali, Garda de Frontieră, care investighează corupția în rândul ofițerilor de graniță.  URL: <https://www.knab.gov.lv/en/about-us>  <https://commission.europa.eu/system/files/2022-07/33_1_194053_coun_chap_latvia_en.pdf>  Cadrul strategic anticorupție al Letoniei este reprezentat de Ghidul pentru Prevenirea și Combaterea Corupției 2015-2020. Acesta este este un document de planificare a dezvoltării pe termen mediu, întocmit în conformitate cu Legea cu privire la Biroul pentru Prevenirea și Combaterea Corupției, care prevede că Biroul pentru Prevenirea și Combaterea Corupției va elabora o strategie și un plan de prevenire și combatere a corupției, aprobate de Guvern. Ghidul asigură continuitatea documentelor „Ghidul pentru prevenirea și combaterea corupției 2009-2013” aprobat în perioada de planificare anterioară, precum și continuitatea Programului de prevenire și combatere a corupției 2009-2013. Aceste documente urmăresc să descrie situația actuală în prevenirea și combaterea corupției în Letonia, să definească problemele de actualitate, să stabilească scopuri, obiective, direcții de activități și sarcini. Principalele direcții de acțiune sunt: o politică privind managementul resurselor umane care exclude motivațiile pentru comportamentul corupt, un sistem de control intern anticorupție care funcționează independent de administrația de stat și sectorul privat, toleranță socială redusă față de corupție, sancționarea neregulilor, putere limitată a banilor în politică.  Dincolo de acest ghid național la nivelul KNAB se află în implementare strategia operațională de prevenire și combatere a corupției 2020-2022 care stabilește următoarele priorități: combaterea corupției în sectoare prioritare ca cel financiar, justiție, sănătate și achiziții publice; identificarea, sechestrarea și confiscarea bunurilor provenite din infracțiuni, îmbunătățirea modului de monitorizare a finanțării partidelor politice, întărirea capacității KNAB.  URL: <https://www.knab.gov.lv/en/policy-documents> |

***Lituania***

**Agenții și autorități competente în prevenirea și combaterea corupției: SPECIALIŲJŲ TYRIMŲ TARNYBA, VYRIAUSIOJI TARNYBINĖS ETIKOS KOMISIJA (VTEK), TEISINGUMO MINISTERIJA**

|  |
| --- |
| Ministerul Justiției și Serviciul Special de Investigații (STT) sunt principalele organe însărcinate cu coordonarea măsurilor de prevenire a corupției la nivel național. Printr-o hotărâre a Guvernului din 1997 a fost înființat Serviciul Special de Investigații din cadrul Ministerului de Interne căreia i s-au încredințat atribuțiile de combatere a corupției și a infracțiunilor împotriva funcției publice. Până în 2000, STT a fost o instituție aflată în subordinea Ministerului de Interne. În mai 2000, odată cu adoptarea unei noi legi, STT a devenit o instituție independentă de puterea executivă, responsabilă în fața Președintelui și a Seimas-ului Republicii Lituania, angajată în detectarea și investigarea infracțiunilor legate de corupție și elaborarea și implementarea măsurilor de prevenire a corupției. Ulterior, activitatea STT s-a diversificat prin noi măsuri pentru identificarea și înlăturarea cauzelor și oportunităților corupției, inclusiv analiza riscului de corupție, evaluarea anticorupție a legislației și a proiectelor de lege, precum și educarea și sensibilizarea publicului împotriva corupției. În 2002, STT a înființat Departamentul pentru Prevenirea Corupției și i-a delegat evaluarea anticorupție a legislației, monitorizarea implementării măsurilor Programului Național Anticorupție, pregătirea metodologiilor de evaluare a probabilității de corupție, analiza oportunităților pentru educația și sensibilizarea publicului în materie anticorupție. Specialiștii STT analizează oportunitățile de corupție și abuz în serviciu, furnizează concluzii și propuneri motivate și efectuează evaluarea anticorupție a legislației, prezintă concluzii cu privire la modul în care aceasta poate fi îmbunătățită. Unitatea de Proceduri Administrative (în prezent Direcția de Contestații), care a fost înființată tot în 2002, examinează cererile și reclamațiile primite de la cetățeni, precum și întrebările din partea diferitelor instituții. O altă linie semnificativă a activității STT este educarea anticorupție a publicului, având ca scop principal să convingă cetățenii că beneficiile corupției sunt doar temporare, în timp ce consecințele sale negative persistă foarte mult timp.  URL: <https://www.stt.lt/en/about-stt/historical-background/4967>  <https://commission.europa.eu/system/files/2022-07/35_1_193984_coun_chap_lithuania_en.pdf>  Lituania implementează un Program Național Anticorupție 2015-2025 care are ca obiectiv principal asigurarea unui sistem anticorupție și de control pe termen lung. Programul este structurat pe obiective și activități subsecvente. Primul obiectiv se referă la eforturile pentru o mai mare eficiență a managementului în sectorul public, transparență și deschidere a procesului decizional și a procedurilor, responsabilitate față de public și o mai mare rezistență la corupție în serviciul public. Al doilea obiectiv este asigurarea aplicării principiului tragerii la răspundere a celor care încalcă legea. Cel de-al treilea își propune reformarea instituțiilor care exercită activități de supraveghere a entităților economice, cu scopul reducerii poverii administrative. Al patrulea își propune asigurarea concurenței loiale și achiziții publice transparente. Obiectivul al cincilea face referire la sectoare prioritare, prin urmare vizează creșterea transparenței, reducerea și eliminarea posibilităților de manifestare a corupției în domeniul sănătății. Ultimul obiectiv își propune educația anticorupție, prin promovarea toleranței zero față de corupție și încurajarea implicării publicului în activități anticorupție. Printre măsurile generale propuse pentru atingerea obiectivelor se numără: creșterea transparenței, reducerea poverii administrative asupra companiilor și cetățenilor, promovarea cetățeniei active, întărirea capacității entităților cu atribuții de control, creșterea protecției pentru avertizorii în interes public, reducerea riscurilor în procedurile de achiziție publică.  În 2022, Guvernul Lituaniei a adoptat Agenda Anticorupție 2022-2033, ce va fi implementată prin trei planuri de acțiune de câte patru ani, actualizând astfel prioritățile naționale în acest domeniu. Scopul strategic al agendei este de a crea un mediu rezistent la corupție în sectoarele public și privat. Agenda este clădită pe trei piloni (educație, prevenire și control) astfel: dezvoltarea competențelor anticorupție, identificarea unor soluții politice, manageriale, administrative și financiare durabile, rezistente la influența ilegală și servicii publice și administrative de înaltă calitate și un control eficient al corupției și o administrare imparțială și obiectivă a justiției și asigurarea statului de drept. Agenda este însoțită de direcții de acțiune și indicatori de impact pentru măsurarea eficienței implementării acesteia.  URL: <https://www.stt.lt/en/legal-information/laws/4975>  <https://www.e-tar.lt/portal/en/legalAct/2b958160fdbc11ec8fa7d02a65c371ad> |

***Luxemburg***

**Agenții și autorități competente în prevenirea și combaterea corupției: Comité́ de prévention de la corruption - COPRECO**

|  |
| --- |
| Luxemburg nu are o strategie specifică anticorupție și nici o agenție în domeniul prevenției, dar dispune de un cadru general anticorupție. Ministerul de Justiție este principala autoritate responsabilă în domeniul anticorupție. În cadrul acestuia funcționează un comitet interguvernamental denumit Comitetul de prevenire a corupției (Comité́ de prévention de la corruption - COPRECO), care acționează ca un forum consultativ și sprijină politica națională de combatere a corupției. COPRECO a fost înființat prin legea din 1 august 2007 privind aprobarea Convenției Națiunilor Unite împotriva corupției. Printre atribuțiile sale se numără: să propună măsuri adecvate anticorupție, să elaboreze o politică națională anticorupție, să monitorizeze sancțiunile aplicate, să disemineze informații, să pună la dispoziție programe de formare, seminare, evenimente pentru entități publice și private, să acționeze ca punct de contact în cadrul rețelelor internaționale anticorupție, să emită avize și recomandări. De asemenea, nu există un organ specializat de investigare a faptelor de corupție. Secția Economică și Financiară a Procuraturii are competențe de investigare a cauzelor penale de natură economică și financiară, inclusiv cazuri de corupție. Curtea de Conturi este implicată indirect în lupta împotriva corupției prin controalele sale asupra utilizării fondurilor publice.  URL: <https://legilux.public.lu/eli/etat/leg/rgd/2008/02/15/n1/jo>  <https://commission.europa.eu/system/files/2022-07/37_1_193987_coun_chap_luxembourg_en.pdf> |

***Malta***

**Agenții și autorități competente în prevenirea și combaterea corupției: Il-Kummissjoni Permanenti Kontra l-Korruzzjoni (PCAC)**

|  |
| --- |
| Cadrul instituțional anticorupție din Malta include mai multe autorități. Comisia permanentă Anticorupție (PCAC) este responsabilă pentru prevenirea corupției controlul administrativ privind practicile de corupție. PCAC a fost creată printr-o lege în 1988 care a fost amendată de mai multe ori, inclusiv în 2015 și 2020. Comisia este formată din trei membri dintre care un președinte cu statut de magistrat, cu toții nominalizați de Președintele Maltei după o serie de reguli care trebuie să țină cont de majoritatea parlamentară și de opinia opoziției. Atribuțiile comisiei sunt: determinarea dacă există temei pentru a investiga situațiile în care există suspiciuni de corupție, investigarea oricărui funcționar sau demnitar până la rangul de secretar parlamentar cu privire la care există suspiciuni că ar fi săvârșit fapte de corupție sau ar fi asociat cu acestea, analiza practicilor și procedurilor guvernamentale, ale administrației publice locale și ale altor entități publice pentru a facilita descoperirea corupției, consilierea, asistarea, instruirea oricărui funcționar cu privire la măsurile anticorupție. „Comisarul pentru standarde în funcția publică” monitorizează respectarea normelor de etică în rândul miniștrilor, secretarilor parlamentari și membrilor parlamentului. Investigarea și urmărirea penală a infracțiunilor economice, inclusiv infracțiunile de corupție și spălarea banilor, sunt de competența Poliției (Departamentul de Investigare a Crimelor Financiare) și respectiv, Procurorului General. Alte organisme implicate în lupta împotriva corupției sunt Unitatea de Analiză a Informațiilor Financiare (FIU) și Departamentul Audit Intern și Investigații. Acesta din urmă efectuează audituri interne și investigații în cadrul tuturor departamentelor și agențiilor guvernamentale.  URL: <https://legislation.mt//eli/cap/326/eng>  <https://pcac.gov.mt/en/>  <https://commission.europa.eu/system/files/2022-07/42_1_193996_coun_chap_malta_en.pdf>  În mai 2021 a fost adoptată Strategia Națională Anti-Fraudă și Corupție al cărui obiectiv general este continuarea demersurilor pentru asigurarea unui cadru normativ și instituțional pentru a lupta eficient împotriva corupției și a fraudei, reflectând cerințele locale, ale Uniunii Europene și ale altor organisme internaționale la care Malta este parte. Strategia are patru obiective specifice: creșterea capacității actorilor care luptă împotriva corupției, inclusiv prin instruire și dezvoltarea instrumentelor necesare descoperirii și prevenirii corupției; comunicarea prin conștientizare și încurajarea raportărilor cu privire la corupție și fraudă; maximizarea cooperării naționale și nu în ultimul rând, maximizarea cooperării cu Uniunea Europeană și alte organizații internaționale în vederea respectării obligațiilor asumate.  <URL:https://parlament.mt/media/112436/national-anti-fraud-and-corruption-strategy_en.pdf> |

***Olanda***

**Agenții și autorități competente în prevenirea și combaterea corupției: Rijksrecherche, Fiscale Inlichtingen en opsporingsdienst, Openbaar Ministerie, Politie, Huis voor klokkenluiders**

|  |
| --- |
| În Olanda există mai multe instituții implicate în lupta împotriva corupției. Competența de investigare și urmărire penală a corupției este împărțită între: Departamentul Național de Investigații Interne (NIID), axat pe investigații de mită în rândul funcționarilor publici, Serviciul de Informații și Investigații Fiscale (FIOD), responsabil cu investigarea infracțiunilor financiare, Procuratura Națională sau Ministerul Public, dar și serviciul de urmărire penală pentru Fraude Grave, Infracțiuni de Mediu și Bunuri Confiscate, responsabil cu urmărirea penală pentru luare de mită în activități comerciale domestice și internaționale.  Olanda nu implementează o strategie anticorupție, dar derulează mai multe platforme și rețele de cooperare precum Platforma pentru Luptă Împotriva Corupției care promovează cooperarea și schimbul de informații între Guvern și practicienii anticorupție, Rețeaua pentru o Guvernare Reziliență care se axează pe combaterea unor situații precum amenințări aduse funcționarilor municipali și Platforma pentru Managementul integrității care asigură integritatea funcționarilor publici la nivel guvernamental.  URL:<https://commission.europa.eu/system/files/2022-07/44_1_193999_coun_chap_netherlands_en.pdf>  <https://www.rijksrecherche.nl/organisatie-rijksrecherche>  <https://www.om.nl/onderwerpen/corruptie/aanpak-corruptie>  În Olanda funcționează, de asemenea, o Autoritate națională pentru avertizarea în interes public (Huis voor Klokkenluiders) care sprijină angajații care doresc să raporteze nereguli, derulează investigații cu privire la raportările formulate și pune la dispoziție know-how pentru îmbunătățirea politicilor interne în domeniu de către organizații. Autoritatea a fost creată în 2016 ca urmare a adoptării legii privind avertizarea în interes public, aplicabilă tuturor entităților cu peste 50 de salariați. Autoritatea asigură interfața Olandei cu rețele și organizații internaționale în domeniu, precum NEIWA.  URL: <https://www.huisvoorklokkenluiders.nl/english> |

***Polonia***

**Agenții și autorități competente în prevenirea și combaterea corupției: Centralne Biuro Antykorupcyjne**

|  |
| --- |
| Autoritățile responsabile pentru combaterea corupției în Polonia sunt Procurorul General, care este și Ministrul Justiției, Ministrul Administrației și Afacerilor Interne, care se ocupă de aspectele de prevenire, cum ar fi registrul de lobby pentru înalții facționari publici și demnitari. Oficiul Suprem de Audit (NIK) are un rol preventiv de monitorizare a cheltuielilor publice ale organelor administrației publice, inclusiv Banca Națională a Poloniei și întreprinderi de stat.  Principala instituție anticorupție este însă Biroul Central Anticorupție (Centralne Biuro Antykorupcyjne), un organ de drept specializat în combaterea corupției în sectorul public și privat care cooperează cu Biroul de Investigații al Poliției Centrale, Agenția de Securitate Internă și Procuratura. Biroul Central Anticorupție combină funcțiile de informații și poliție și poate declanșa atât proceduri administrative, cât și penale. De asemenea, a fost însărcinat cu politica de coordonare și prevenire a corupției, inclusiv activități educaționale de conștientizare împotriva corupției și o platformă de e-learning.  CBA lucrează pentru prevenirea și descoperirea situațiilor în care funcționarii publici nu respectă limitările cu privire la desfășurarea de activități economice (incompatibilități), verifică declarațiile de avere, descoperă cazurile de încălcări ale legii care au legătură cu privatizarea, achizițiile publice, concesionările, acordarea de garanții și alte activități economice care pot produce prejudicii intereselor financiare sau bugetului Poloniei. Din categoria activităților de prevenire, CBA pune la dispoziție website—uri educative, instruirii, publicații, proiecte de cercetare și analiză și participă la rețelele și grupurile de lucru în domeniul prevenirii și combaterii corupției. CBA este o autoritate centrală a administrației guvernamentale, supravegheată de Prim-ministru, directorul fiind numit pentru un mandat de patru ani în urma unei consultări cu Președintele Republicii Polone și Comisia parlamentară pentru servicii speciale. Mandatul șefului CBA poate fi reînnoit o singură dată.  URL: <https://www.cba.gov.pl/en/about-the-cba/what-we-do/5,What-we-do.html>  <https://commission.europa.eu/system/files/2022-07/48_1_194008_coun_chap_poland_en.pdf>  Polonia a implementat Programul Guvernului de Combatere a Corupției pentru anii 2018–2020 (RPPK pentru anii 2018–2020), acesta fiind un rezultat al activității Biroului Central Anticorupție și al aranjamentelor asumate de ministrul administrației și internelor și ministrul – coordonator de servicii speciale. Programul prevede obligația de a desfășura acțiuni sistemice în domeniul combaterii corupției, rezultate din recomandările GRECO, Uniunii Europene precum și din Convenția Națiunilor Unite împotriva Corupției. Scopul acestui program este reducerea corupției și conștientizarea publicului pentru a combate comportamentele corupte. Programul are trei obiective principale: întărirea activităților de prevenire și educație anticorupție, îmbunătățirea mecanismelor de monitorizare a amenințărilor de corupție și a cadrului normativ în domeniu și nu în ultimul rând, intensificarea cooperării și coordonării între actorii instituționali cu atribuții anticorupție. Similar altor programe anticorupție și acesta conține măsuri și indicatori care vizează creșterea transparenței instituționale și în domeniul achizițiilor publice, instruire și conștientizare, întărirea cooperării naționale și internaționale. Fiecare dintre cele 8 măsuri au fost detaliate într-un plan de acțiune. Raportul privind statul de drept si Semestrul European arată că Polonia nu a reușit decât parțial să implementeze angajamentele asumate prin acest program ca urmare a evaluării ex-post.  URL:<https://www.cba.gov.pl/en/about-the-cba/government-programme-fo/534,Government-Programme-for-Counteracting-Corruption-for-the-years-2018-2020.html>  <https://cba.gov.pl/ftp/dokumenty_pdf/rppk%20po%20angielsku.pdf> |

***Portugalia***

**Agenții și autorități competente în prevenirea și combaterea corupției: Procuradoria-Geral da República, Unidade Nacional Contra a Corrupção / Polícia Judiciária, Conselho de Prevenção da Corrupção, Direção-Geral da Política de Justiça**

|  |
| --- |
| Departamentul Central de Criminalitate, Investigații și Acțiuni Penale (DCIAP), înființată în cadrul Serviciului Procurorilor Publici este responsabil cu investigarea și urmărirea penală a infracțiunilor grave, inclusiv corupția și infracțiuni economice și financiare, și coordonează anchetele care sunt efectuate de către Unitatea Națională pentru Combaterea Corupției (UNCC), o unitate de anchetă a Poliției Judiciare. În ceea ce privește prevenirea corupției, în 2021 a fost înființat Mecanismul Național Anticorupție ca entitate independentă cu personalitate juridică și autonomie financiară care derulează activități la nivel național în domeniul prevenirii corupției. Consiliul pentru Prevenirea Corupției funcționează în subordinea Autorității de Audit/ Curții de Conturi. De asemenea, Autoritatea de Transparență înființată în 2019 are competențe în monitorizarea și verificarea declarațiilor de avere și interesele ale deținătorilor funcțiilor politice și ale înalților funcționari publici, dar structura nu este încă total operațională.  Consiliul pentru Prevenirea Corupției este o autoritate independentă în subordinea Autorității de Audit, orientată pe activități strict de prevenire a corupției, precum: colectarea și organizarea informației referitoare la infracțiunile de corupție, monitorizarea implementării instrumentelor anticorupție de către administrația publică, oferirea de puncte de vedere Parlamentului, Guvernului și autorităților locale cu privire la subiectul prevenirii corupției, realizarea de coduri de conduită și sesiuni de instruire. Constatarea abaterilor sau a infracțiunilor de către CPC este urmată de obligația de a sesiza autoritățile competente.  URL: <https://www.cpc.tcontas.pt/instituicao/competencias.html>  <https://commission.europa.eu/system/files/2022-07/50_1_194020_coun_chap_portugal_en.pdf>  Portugalia implementează o strategie anticorupție pentru perioada 2020-2024 care este concepută pe șapte priorități: îmbunătățirea cunoștințelor și practicilor instituționale cu privire la transparență și integritate; identificarea și prevenirea riscurilor de corupție în activitatea publică; implicarea sectorului privat în detectarea și combaterea corupției; întărirea relațiilor între sectorul public și cel privat; asigurarea unei aplicări mai eficiente și mai uniforme a mecanismelor legale de combatere a corupției și îmbunătățirea timpului de răspuns al sistemului judiciar, precum și asigurarea eficacității sancțiunilor. La acestea se adaugă elaborarea și diseminarea de informații cu privire la fenomenul corupției și cooperarea la nivel internațional pentru a lupta împotriva corupției.  URL: <https://justica.gov.pt/Portals/0/Ficheiros/Organismos/JUSTICA/ENAC010421.pdf> |

***Slovacia***

**Agenții și autorități competente în prevenirea și combaterea corupției: Národná kriminálna agentúra – NAKA, Generálna prokuratúra Slovenskej republiky, Úrad vlády SR prostredníctvom odboru prevencie korupcie**

|  |
| --- |
| În Slovacia, atribuțiile în domeniul prevenirii și combaterii corupției sunt împărțite între Oficiul Guvernului, care este organul central pentru coordonarea prevenirii corupției, raportând direct Cabinetului Prim-Ministrului, Agenția Națională de Combatere a Criminalității a Prezidiului Forțelor de Poliție, care se ocupă de depistarea și cercetarea infracțiunilor de corupție, cu excepția infracțiunilor de corupție săvârșite de membri ai poliției în sine și anumite agenții de aplicare a legii care intră în sfera de competență a Biroului Serviciului de Inspecție. Nu în ultimul rând, Parchetul Special are competența exclusivă asupra cercetării infracțiunilor aflate sub jurisdicția materială a Tribunalul Penal Specializat, inclusiv infracțiunile de corupție.  Activitățile conceptuale, metodologic-juridice și de management în domeniul prevenirii corupției sunt asigurate de Oficiul Guvernului Republicii Slovace prin Departamentul pentru Prevenirea Corupției (OPK). Ca parte a prevenirii corupției, este responsabil și de îndrumarea metodologică în evaluarea și gestionarea riscurilor de corupție. În același sens, prezintă prim-ministrului Republicii Slovace un raport despre activitățile sale și rezultatele obținute. OPK este principala unitate de coordonare a prevenirii corupției în raport cu administrația publică și desfășoară următoarele activități: propune măsuri și direcții de acțiune pentru prevenirea corupției, identifică, evaluează și propune măsuri pentru reducerea și eliminarea riscurilor de corupție, implicarea părților interesate din sectoarele public și privat în combaterea corupției, implicit a societății civile, activități pentru consolidarea unei culturi a integrității în cadrul instituțiilor publice și în general, activități pentru creșterea gradului de conștientizare anticorupție și monitorizarea implementării măsurilor și evaluarea competențelor în domeniu în cadrul entităților publice.  Biroul Serviciului de Inspecție a fost înființat în 2019 prin adoptarea de noi prevederi în Legea cu privire la Corpul de Poliție și este un organism independent în structura Ministerului de Interne al Republicii Slovace. Biroul Serviciului de Inspecție investighează toate tipurile de infracțiuni menționate în Codul Penal al Republicii Slovace, care au fost comise fie de către ofițerii de poliție, fie de către ofițerii de custodie/penitenciar. Opt parchete regionale din Republica Slovacă și Procuratura specială supraveghează toate cazurile care sunt investigate de Birou. Biroul Serviciului de Inspecție este alcătuit din Unitatea de Inspecție, Unitatea de Control și Departamentul de Suport al Conducerii.  URL: <https://www.minv.sk/?postup>  <https://commission.europa.eu/system/files/2022-07/56_1_194041_coun_chap_slovakia_en.pdf>  <https://www.bojprotikorupcii.gov.sk/odbor/>  Direcția strategică în domeniul prevenirii corupției este dată de Politica Anticorupție 2019-2023 care are ca scop promovarea și protejarea interesul public, reducerea oportunităților de corupție, îmbunătățirea cadrului legal, promovarea și asigurarea transparenței, îmbunătățirea condițiilor de afaceri, a culturii integrității, conștientizarea și implicarea publică în lupta împotriva corupției. Guvernul Republicii Slovace a aprobat proiectul Politicii anticorupție a Republicii Slovace pentru anii 2019 - 2023 în decembrie 2018, iar pentru punerea în aplicare au fost stabiliți coordonatori anticorupție în ministere și alte organe ale administrației centrale. Aceștia sunt responsabili pentru îndrumarea departamentelor în procesul de implementare a politicii naționale anticorupție, precum și responsabilitatea pentru elaborarea programului sectorial anticorupție și publicarea acestuia pe site-ul departamentelor. În paralel, Departamentul pentru Prevenirea Corupției (OPK) a elaborat un program național de combatere a corupției, care a fost adoptat prin rezoluția Guvernului Republicii Slovace în septembrie 2019. Printre obiectivele implementate prin acest program se numără:   * Consolidarea capacității și creșterea eficienței detectării și urmăririi penale a infracțiunilor de corupție, în special cele mai grave forme de comportament corupt, prin măsurile adoptate de modificare a legislației și alte măsuri; * Stabilirea unui mecanism eficient de investigare a originii bunurilor provenite din acte de corupție, infracțiuni economice; * Introducerea unui sistem funcțional și eficient de demonstrare a originii proprietății și gestionarea bunurilor confiscate; * Stabilirea unui sistem funcțional și eficient de evaluare a valorii proprietății garantate; * Consolidarea independenței Unității de Informații Financiare; * Reducerea corupției în procesul legislativ; * Creșterea transparenței, responsabilității și credibilității în luarea deciziilor în administrația publică; * Creșterea transparenței, responsabilității și credibilității în activitatea de lobby și prevenirea conflictelor de interese; * Îmbunătățirea sistemului de depunere a declarațiilor de avere, * Eliminarea comportamentelor corupte în sectorul de afaceri; * Consolidarea obiectivității și eficienței controalelor fiscale; * Eliminarea deficiențelor în domeniul respectării principiilor statului de drept; * Eliminarea corupției în sectoare prioritare precum cadastru și geodezie, precum și în acordarea subvențiilor.   URL: <https://www.minv.sk/?survey&okruh=2&tema=22> |

***Slovenia***

**Agenții și autorități competente în prevenirea și combaterea corupției:**

**Komisija za preprečevanje korupcije**

|  |
| --- |
| Comisia pentru Prevenirea Corupției este un organism de stat autonom și independent, responsabil pentru prevenirea corupției prin supravegherea administrativă a normelor privind integritatea publică și conflicte de interese. Aceasta este principalul actor anticorupție din Slovenia, care nu este subordonată și nici nu primește instrucțiuni sau orientări pentru activitatea sa de la Guvern sau Adunarea Națională. Comisia nu este un organism de depistare și urmărire penală, deși sesizează organele competente în cazul săvârșirii de infracțiuni despre care ia cunoștință, dar posedă anumite competențe administrative de supraveghere și de investigare. Similară cu Agenția Națională de Integritate din România, Comisia exercită controlul cu privire la situațiile de incompatibilitate, acceptarea cadourilor, conflicte de interese, obligația de declarare a averii, obligațiile legate de planurile de integritate, lobby și clauzele anticorupție. Aceasta aplică sancțiuni contravenționale în cazul neregulilor descoperite. De asemenea, centralizează date, întocmește analize statistice, oferă consiliere și îndrumare, formulează recomandări, inclusiv cu privire la punerea în aplicare a obligațiilor asumate de Slovenia la nivel internațional. Comisia este formată din trei membri - comisar șef și doi adjuncți. Comisia cooperează în mod regulat cu poliția si parchetul special. În ceea ce privește depistarea și cercetarea infracțiunilor grave, inclusiv corupția, Biroul Național de Investigații este unitatea specializată în acest sens.  În prezent, nu există o strategie națională anticorupție. Strategia națională anticorupție anterioară a acoperit perioada 2017-2019 și a fost elaborată în baza rezoluției privind prevenirea corupției în Republica Slovenia, din 2004. În schimb, s-a format un grup de lucru, compus din reprezentanți ai Ministerului Administrației Publice, Ministerului Justiției, Comisia pentru Prevenirea Corupției și alte părți interesate cu scopul de a pregăti o nouă strategie anticorupție până în martie 2023.  URL: <https://www.kpk-rs.si/en/>  <https://commission.europa.eu/system/files/2022-07/54_1_194035_coun_chap_slovenia_en.pdf>  <http://pisrs.si/Pis.web/pregledPredpisa?id=ZAKO5523> |

***Spania***

**Agenții și autorități competente în prevenirea și combaterea corupției: Fiscalía contra la Corrupción y la Criminalidad Organizada**

|  |
| --- |
| În Spania, Parchetul Anticorupție (ACPO) este responsabil pentru investigarea, depistarea și urmărirea penală a corupției cu asistența organelor competente: Poliția Națională și Garda Civilă, Agenția de Administrare Fiscală de Stat (AEAT) și Consiliului General de Intervenție al Administrației de Stat (IGAE). Serviciul Național de Coordonare Antifraudă supraveghează măsurile antifraudă și efectuează investigații la nivel național, în timp ce mai multe Regiuni Autonome au propriile birouri de combatere a fraudei în teritoriu. În domeniul prevenției, Oficiul pentru Conflicte de Interese supraveghează declarațiile de avere pentru funcționari guvernamentali și funcțiile politice. Regulile privind transparența, accesul la informațiile de interes public, informarea și buna guvernare sunt monitorizate de Consiliul pentru Transparență și Bună Guvernare, în timp ce un număr de regiuni autonome au propriul lor Consiliu care îndeplinește funcții similare. Curtea de Conturi se ocupă de auditul activității financiar-economice și de contabilitatea regulată a partidelor politice, precum și a contribuțiilor primite de fundații și asociații asociate partidelor politice reprezentate în Parlamentul spaniol.  Consiliul de Transparență și Bună Guvernare este un organ colegial independent însărcinat cu promovarea transparenței activității publice, asigurarea respectării obligațiilor de publicitate, a exercitării dreptului de acces la informațiile publice și garantarea respectării prevederilor de bună guvernare. Consiliul este condus de un președinte și format din membrii, câte unul propus de: Camera Deputaților, Senat, Autoritatea de Audit, Agenția Spaniolă pentru Protecția Datelor, Secretarul de Stat pentru Politică Teritorială și Funcție Publică, Autoritatea Independentă pentru Responsabilitate Fiscală. Consiliul oferă îndrumare privind transparența, accesul la informații publice și buna guvernare, asigură analiza obligatorie a proiectelor de legi. Acesta aprobă raportul anual în care se analizează gradul de aplicare a legii din domeniul său de competență și se oferă informații detaliate cu privire la îndeplinirea obligațiilor stabilite în acesta (Legea nr. 19/2003 privind transparența, accesul la informații publice și buna guvernare). Propune Președintelui adoptarea de recomandări, orientări sau ghiduri de bune practici în domeniul transparenței, accesului la informații publice și bunei guvernări. Tot Consiliul promovează activități de formare și conștientizare pentru o mai bună cunoaștere a materiilor reglementate de Legea 19/2013. Are posibilitatea să convoace cel puțin anual organele de natură similară ale comunităților autonome în scopul cooperării instituționale. Consiliul implementează mecanisme de colaborare cu organisme similare de la nivel regional sau internațional și emite rapoarte cu privire la problemelor sesizate de către președintele său. Spania nu are o strategie națională pentru prevenirea și combaterea corupției, ci implementează legi cu privire la domeniile prioritare pentru prevenirea și combaterea corupției.  URL:<https://www.consejodetransparencia.es/ct_Home/en/consejo/quienes-somos.html>  <https://commission.europa.eu/system/files/2022-07/23_1_194017_coun_chap_spain_en.pdf> |

***Suedia***

**Agenții și autorități competente în prevenirea și combaterea corupției: Riksenheten mot korruption, Nationella korruptionsgruppen**

|  |
| --- |
| În domeniul combaterii corupției, Unitatea Națională Anticorupție din cadrul Parchetului/ Procuraturii suedeze (Riksenheten mot korruption) este agenția specializată de urmărire penală, responsabilă de toate anchetele penale legate de corupție, inclusiv mita în contextul tranzacțiilor internaționale. La aceasta se adaugă Unitatea Națională de Poliție Anticorupție din cadrul Poliției Suedeze (Nationella korruptionsgruppen) care are sarcina de investigare a infracțiunilor de corupție și prevenire a corupției prin sprijinirea diferitelor autorități publice să își definească politicile în domeniu. Compartimentul de Investigații Speciale al Poliției gestionează anchete interne ale ofițerilor de poliție și procurorilor (inclusiv în ceea ce privește corupția). Autoritatea suedeză pentru criminalitatea economică este organizată în subordinea Ministerului Justiției și are mandatul de a investiga și urmări penal infracțiuni financiare grave, inclusiv recuperarea produselor infracțiunii. Alte agenții, cum ar fi Oficiul Național de Audit, Autoritatea Națională în domeniul Concurenței, Consiliul Național pentru Prevenirea Criminalității și Unitatea de Informații Financiare din cadrul poliției întregesc tabloul instituțiilor cu atribuții în domeniul anticorupție**.**  În 2020 a fost adoptat un plan național anticorupție pentru perioada 2021-2023 cu scopul de a pune la dispoziție instituțiilor instrumente și bune practici în domeniul prevenirii corupției.  <URL:https://commission.europa.eu/system/files/2022-07/61_1_194050_coun_chap_sweden_en_0.pdf> |

## 5.2 Bune practici internaționale

***Studiu de caz 1 – Franța: En quête d’intégrité, un joc pentru conștientizarea publicului și prevenirea corupției***

|  |
| --- |
| Agenția Franceză Anticorupție a realizat un joc prin care își propune să sensibilizeze publicul cu privire la detectarea și prevenirea corupției și a altor abateri. Acesta a fost realizat cu sprijinul Ministerului Economiei și Finanțelor și al Fondului de Inovare HR (FRH) al Ministerului Transformării și Serviciului Public. **„*În căutarea integrității*”** a fost dezvoltat pentru a permite fiecărui jucător să capete o mai bună cunoaștere a diferitelor infracțiuni și abateri (corupție, trafic de influență, favoritism, delapidare de fonduri publice etc), o mai bună identificare a situațiilor de risc și o mai bună cunoaștere a măsurilor de prevenire (sistemele de raportare internă și externă).  Jocul constă din șapte capitole care pot fi parcurse fiecare în aproximativ 10 minute. Odată ce introducerea este finalizată, capitolele pot fi jucate liber. La sfârșitul fiecărui capitol, un test permite participanților să își testeze noile cunoștințe. Jocul poate fi parcurs în limba engleză sau franceză. Pentru a-l accesa, selectați țara, completați funcția și instituția.  URL: <https://www.agence-francaise-anticorruption.gouv.fr/fr/decouvrez-en-quete-dintegrite-jeu-serieux-sensibilisation-prevention-corruption> |

***Studiu de caz 2 – Portugalia: programele de conformitate***

|  |
| --- |
| În decembrie 2021 a fost publicat Decretul-Lege Nr. 109-E/2021, care creează Mecanismul Național Anticorupție („MENAC”) și aprobă Regimul General de Prevenire a Corupției („RGPC”).  RGPC se aplică persoanelor juridice cu sediul în Portugalia și filialelor portugheze ale persoanelor juridice cu sediul în străinătate, în toate cazurile condiția fiind să aibă cel puțin 50 de angajați. Totodată, se aplică entităților administrative independente cu funcții de reglementare în activități economice, respectiv Banca Portugaliei și sunt supuse acestui regim, chiar dacă au mai puțin de 50 de angajați. Entitățile menționate să trebuie adopte și să implementeze un Program de Conformitate care să includă:   * un plan de prevenire a riscurilor de corupție și a încălcărilor conexe; * un cod de conduită; * un program de formare; * un canal de raportare internă; * numirea unui ofițer de conformitate.   Implementarea planului de prevenire a riscurilor presupune întocmirea unui raport intermediar de evaluare (în octombrie) și a unui raport anual (în aprilie a anului următor), care trebuie publicate pagina oficială de pe Internet. În plus, planul va fi revizuit la fiecare trei ani sau ori de câte ori are loc o schimbare în structura entității.  Codul de conduită trebuie adus la cunoștința angajaților prin orice mijloace, iar în cazul încălcării oricărei norme conținute de acesta, trebuie întocmit un proces-verbal de identificare a regulilor încălcate, a sancțiunii aplicate și a măsurilor adoptate sau care urmează a fi adoptate. Similar cu planul de riscuri, Codul de conduită trebuie revizuit la fiecare trei ani sau ori de câte ori are loc o schimbare în structura organizatorică a entității.  În conformitate cu obligația de a desfășura Programe de Formare, entitatea trebuie să-și informeze managerii și lucrătorii cu privire la politicile și procedurile de prevenire a corupției implementate, al căror conținut și instruire ar trebui să varieze în funcție de expunerea diferită a fiecărui profesionist la riscurile identificate. Aceste instruiri sunt luate în considerare ca ore de formare continuă pe care angajatorul trebuie să le ofere angajatului.  Canalul de raportare internă permite angajaților să raporteze orice încălcare în acord cu Directiva 1937/2019 privind protecția avertizorilor în interes public și este însoțit de mecanisme de protecție pentru încurajarea avertizărilor. Nu în ultimul rând, ofițerul de conformitate este o persoană care se bucură de probitate și de independență operațională de decizie astfel încât să ofere legitimitate măsurilor implementate ca parte din programul de conformitate.  URL:<https://www.srslegal.pt/xms/files/Arquivo/2022-06-16/Newsletter_-_General_Regime_for_the_Prevention_of_Corruption.pdf>  <https://www.garrigues.com/sites/default/files/documents/portugal_-_the_general_regime_for_the_prevention_of_corruption_enters_into_force_6-step_check-list.pdf> |

# CONCLUZII

Ghidul prezintă sistemul de prevenire a corupției al Sectorului 6 al Municipiului București în relație cu standardele naționale stabilite prin Strategia Națională Anticorupție și cu cele mai bune practici premiate la nivel național de Agenția Națională a Funcționarilor Publici și Ministerul Dezvoltării, Lucrărilor Publice și Administrației. Sistemul de prevenire a corupției al Sectorului 6 al Municipiului București beneficiază de sprijinul unor autorități naționale relevante, cu care Sectorul 6 a încheiat protocoale de colaborare: Agenția Națională de Integritate, Direcția Generală Anticorupție și Ministerul Dezvoltării, Lucrărilor Publice și Administrației.

În acest sens, ghidul identifică fiecare autoritate națională cu atribuții anticorupție cu care Sectorul 6 colaborează. În plus, ghidul face referire și alte autorități naționale de combatere a corupție. Din acest tablou instituțional se desprinde concluzia apartenenței Sectorului 6 la cadrul național și implementarea la nivelul sectorului 6 a celor mai bune practici naționale. Ghidul nu se rezumă însă la standardele și bunele practici naționale.

Ghidul pune în evidență sistemul de prevenire a corupției al Sectorului 6 al Municipiului București în relație cu standardele și inițiativele internaționale și europene. Ghidul nominalizează instituții și inițiative internaționale și europene cu misiune în domeniul prevenirii corupției la care România este parte. Ghidul prezintă problematica percepției corupției în România în relație cu statele vecine, membre UE, Bulgaria și Ungaria.

Ghidul discută activitățile statelor membre UE în domeniul prevenirii corupției. Din acest tablou regional, european și internațional se desprinde concluzia că eforturile de prevenire a corupției nu sunt specifice sau aplicabile doar României, că acestea nu sunt niște condiționalități impuse de partenerii României sau ca aceste condiționalități diminuează din prestigiul național.

Toate statele din Uniunea Europeană au strategii de prevenire a corupției, au instituții de prevenire și combatere a corupției. Nimic din ce se întâmplă în România în materia prevenirii și combaterii corupției nu este diferit sau în plus față de ce se întâmplă în toate celelalte state ale Uniunii Europene (UE). Dimpotrivă, toate informațiile prezentate în acest ghid arată că România se racordează unor eforturi internaționale și europene pe care nu le-a inițiat și care există cu mult înainte ca România să devină membru UE.

Corupția reprezintă un inamic al democrației și libertății individuale, iar dacă dorim să ne menținem în spațiul european de civilizație trebuie să înțelegem că prevenirea corupției este o activitate firească prin care ne protejăm instituțiile, valorile și modul de viață.

1. <https://www.anfp.gov.ro/continut/Inovatie_si_calitate_in_sectorul_public> [↑](#footnote-ref-1)
2. Regulamentul de organizare și desfășurare a competiției „Rețeaua campionilor în domeniul integrității” <https://www.mdlpa.ro/pages/stirisievenimente> [↑](#footnote-ref-2)
3. <https://www.anfp.gov.ro/R/Doc/2022/Conferinta%20XIV/Ghid%202022-compressed.pdf> [↑](#footnote-ref-3)
4. <https://www.anfp.gov.ro/R/Doc/2022/Pagina%20Conferinta%20site%20ANFP/Arhiva/2019/Ghid_12.pdf> [↑](#footnote-ref-4)
5. <https://www.anfp.gov.ro/R/Doc/2022/Pagina%20Conferinta%20site%20ANFP/Arhiva/2019/Ghid_12.pdf> [↑](#footnote-ref-5)
6. <https://www.anfp.gov.ro/R/Doc/2022/Pagina%20Conferinta%20site%20ANFP/Arhiva/2019/Ghid_12.pdf> [↑](#footnote-ref-6)
7. <https://www.administratie.ro/cele-mai-bune-proiecte-ale-autoritatilor-locale-in-domeniul-bunei-guvernari-au-fost-premiate-de-ministerul-lucrarilor-publice/> [↑](#footnote-ref-7)
8. <https://www.anfp.gov.ro/R/Doc/2022/Pagina%20Conferinta%20site%20ANFP/Arhiva/2019/Ghid_12.pdf> [↑](#footnote-ref-8)
9. <https://www.mdlpa.ro/pages/stirisievenimente> [↑](#footnote-ref-9)
10. <https://legislatie.just.ro/Public/DetaliiDocumentAfis/249932> [↑](#footnote-ref-10)
11. *Ibd.* [↑](#footnote-ref-11)
12. *Ibd.*  [↑](#footnote-ref-12)
13. <https://www.coe.int/en/web/greco/about-greco/what-is-greco> [↑](#footnote-ref-13)
14. <https://legislatie.just.ro/Public/DetaliiDocumentAfis/249932> [↑](#footnote-ref-14)